title: Nuru Kane

text: Nuru Kanen yhtye Bayefall Gnawa on esiintynyt muun muassa Malissa 2004 ja Liverpoolin Africa Oyé -festivaaleilla 2006. Kanen debyyttialbumi oli "Sigil", joka julkaistiin Yhdistyneessä kuningaskunnassa 14. maaliskuuta ja muualla maailmassa 24. huhtikuuta 2006. Levy-yhtiöt olivat Riverboat Records ja World Music Network.


title: Nuru Kane

text: Bayefall Gnawa -yhtyeeseen kuuluvat Nuru Kanen lisäksi Thierry Fournel, Djeli Makan Sissoko ja Abdelkader Tab.


title: Ulvonkylä

text: Ulvonkylä on kylä Länsi-Suomen läänissä, Etelä-Pohjanmaalla, Soinin kunnan eteläosassa, lähellä Ähtärin ja Pylkönmäen rajaa.


title: Ulvonkylä

text: Ulvonkylän halki kulkee yhdystie 7140 (Multiantie) Multian pohjoisosasta sijaitsevasta Saarisen tienhaarasta Soinin kirkonkylään. Lähin rautatieasema sijaitsee 22 kilometrin päässä Myllymäellä. Toisinaan Ulvonkylä lasketaan kuuluvaksi kahden kilometrin päässä sijaitsevaan Vehunkylään.


title: Ulvonkylä

text: Ulvonkylän alueen kallioperä koostuu dioriitista, joka on peräisin prekambriselta kaudelta. Maaperä Ulvonkylällä on lähinnä pohjamoreenia, jossa on myös turvekerrostumia. Ulvotuisen ympäristössä sijaitsee lisäksi drumliineja. Viimeisin jääkausi on muokannut alueen maaperäkerrostumia.


title: Ulvonkylä

text: Kylä sijaitsee keskiboreaalisella metsäkasvillisuusvyöhykkeellä. Alueen lukuisat suot ovat viettokeitaita, mutta kylän pohjoispuolella on jo Pohjanmaan aapasoita.


title: Ulvonkylä

text: Ulvonkylä kuuluu Kokemäenjoen vesistön pohjoisimpaan alueeseen ja sen vedet virtaavat Selkämereen. Ulvonkylän itäpuolella on seudun suurin järvi, Ulvotuinen ja länsipuolella puolestaan pienikokoinen, jo miltei umpeen soistunut Kaijanlampi. Ulvotuiseen virtaa kaakossa sijaitsevasta Mäntyslammesta Myllypuro, ja Ulvotuisesta virtaa kylän luoteispuolelle Maintaiseen Alajoki. Kylän pohjoisosassa sijaitsee Ulvonmäki, jolla on korkeutta 223 metriä merenpinnasta.


title: Ulvonkylä

text: Vuotuinen sademäärä on Ulvonkylällä noin 550 millimetriä ja sadepäiviä kertyy vuodessa hieman yli 180.


title: Ulvonkylä

text: Ulvonkylän asutushistoria alkaa 1830-luvulla. Läheisen Vehunkylän ensimmäinen talo oli Paavola, joka perustettiin jo vuonna 1570. Isojako alkoi Vehunperällä Leppäkankaan talossa pidetyssä kokouksessa vuonna 1837, mutta kylän maat oli arvioitu jo vuonna 1833, jolloin Paavolan talosta erotettiin alustavasti Ulvon torppa, nykyisen Ulvonkylän ensimmäinen kiinteästi asuttu paikka.


title: Ulvonkylä

text: Nykyisin Ulvonkylällä on kaikkiaan 15 taloa, joista eteläisimmät ovat talvisin autioina. Talot ovat: "Rantala", "Maasola", "Sinisalo", "Kotiranta", "Hakala", "Penttilä", "Uusi Hakala", Toivola, Etelämäki, Varjola, kaksi Rannilan taloa, Ulvo, "Kaukola" ja Jokela (kursivoiduissa taloissa on vain kesäasutusta). Lisäksi Ulvotuisen itä- ja pohjoisrannalle on rakennettu muutamia kesämökkejä.


title: Ulvonkylä

text: Ulvonkylän väkiluku on muun maaseudun tapaan laskenut voimakkaasti 1950-luvulta lähtien. Enimmillään asukkaita on ollut 1940-luvulla, jolloin kylässä asui noin 60 henkeä. Nykyisin ympärivuotisia asukkaita on vajaat parikymmentä.


title: Ulvonkylä

text: Muuttoliike on vienyt Soinissakin väkeä Ulvonkylän kaltaisilta sivukyliltä kirkonkyliin. Kun vielä vuonna 1960 Soinin kirkonkylän ulkopuolisella haja-asutusalueella asui 84,2 prosenttia koko kunnan asukkaista, oli samainen luku laskenut vuoteen 2000 mennessä jo 56,4 prosenttiin. Haja-asutusalueen väkimäärä onkin Soinissa 40 vuoden kuluessa pudonnut alle puoleen aiemmasta väkiluvusta.


title: Ulvonkylä

text: Ulvonkylällä on Multiantien varrella kaksi linja-autopysäkkiä, mutta bussivuorot ovat harvassa: Ulvonkylän halki liikennöi linja-auto kesäisin Soinista Vehunkylän kautta Ähtäriin ja takaisin kerran päivässä.


title: Ulvonkylä

text: Ulvonkylällä on aikoinaan toiminut kaksikin kyläkauppaa ja Rannilan juustola – myymäläauto ei kulje kylässä enää. Vuoteen 1974 sijaitsi Etelämäen talossa pieni sivukirjasto, kunnes sen korvasivat Soinin kunnankirjaston kirjastoauton palvelut vuosina 1975–2005. Rannilassa toimii yhä pieni fysiatrinen hoitola.


title: Ulvonkylä

text: Kylän pohjoispuolella sijaitsee vanha mylly, joka on 1990-luvun lopulla kunnostettu nähtävyydeksi. Myllyn kautta Ulvotuisesta virtaavassa Alajoessa on myös mahdollisuus maksulliseen kalastukseen. Myllyn pohjois- ja luoteispuolella on vanhoja juoksuhautoja, jotka venäläiset kaivoivat autonomian loppupuolella pelätessään keisarillisen Saksan hyökkäävän Suomeen.


title: Ulvonkylä

text: Sähköt Ulvonkylälle saatiin vuonna 1955, jolloin kylällä vietettiin valojuhlaa. Laajakaistayhteys kylälle avattiin heinäkuussa 2007.


title: Ulvonkylä

text: Ulvonkylälle perustettiin postipysäkki 15. joulukuuta 1958. Kaukolan kyläkaupan yhteydessä toiminut postipysäkki lakkautettiin 1. syyskuuta 1981. Ulvonkylän postinumero oli aikoinaan 63960, mutta nyt kylässä käytetään osoitetta 63950 Vehunkylä. Lähin varsinainen postitoimipaikka sijaitsee tällä hetkellä Myllymäellä.


title: Ulvonkylä

text: Ulvonkylälle leviäviä paikallislehtiä ovat muun muassa Järviseutu ja Ähtärinjärven Uutisnuotta. Ilmaislehdistä kylälle jaetaan muun muassa Ykköset!-lehteä. Ulvonkylälle jaettiin 2000-luvun alussa myös muutaman vuoden ajan julkaistua ilmaislehti Soinilaista, mutta sen ilmestyminen on jo päättynyt.


title: Ulvonkylä

text: Ulvonkylä sijaitsee alueella, joka on varsin vahvaa Suomen Keskustan, perussuomalaisten ja kristillisdemokraattien kannatusaluetta. Kylä kuului Vehun äänestysalueeseen vuodesta 1947 vuoteen 1989 saakka, jolloin muodostettiin Kivijärven-Vehun-Parviaisen äänestysalue. Tällä äänestysalueella asuu kaikkiaan 191 henkeä, joista äänioikeutettuja on 160. Äänestysalueen asukkaat äänestävät Parviaisen entisellä koululla.


title: Atletico Roma FC

text: Atletico Roma Football Club oli italialainen jalkapalloseura Roomasta. Seura perustettiin vuonna 2004 A.S. Lodigianin ja Cisco Calcio Roman fuusiossa. Kaudella 2004/2005 Cisco Roma pelasi Serie C2/B:ssä. Tällä hetkellä Cisco Roma pelaa Serie C2/C:ssä. Joukkueen värit ovat punainen ja valkoinen. Seura tunnettiin aikaisemmin nimellä Associazione Sportiva Cisco Roma. Seura lakkautettiin vuonna 2011.


title: Atletico Roma FC

text: A.S. Lodigiani oli tunnettu kasvattajaseurana ja pelaajat kuten Luigi Apolloni, Valerio Fiori, Emiliano Moretti ja Francesco Totti ovat pelanneet seuran nuorisojoukkueissa. Cisco Roma on halukas jatkamaan A.S. Lodigianin jalanjälkiä.


title: Atletico Roma FC

text: Cisco Roma aloitaa kauden 2006/2007 tavoitteena nouseminen sarjaporrasta ylemmäs. Cisco Roma nousi uutisiin hankkimalla Paolo Di Canion kesällä 2006 Laziosta.


title: Saida Karoli

text: Saida Karoli (s. 4. huhtikuuta 1976) on tansanialainen laulaja, lauluntekijä, tanssija ja rumpali.


title: Saida Karoli

text: Karoli syntyi Bukoban piirissä Pohjois-Tansaniassa ja kasvoi Rwongwen kylässä. Hänen koulunkäyntinsä keskeytyi viidennellä luokalla. Karolin ensimmäinen albumi julkaistiin vuonna 2001. Laulu "Maria Salome" nousi heti Tansanian virallisille singlelistoille. Karolin kappaleet ovat hayan ja swahilin kielillä.


title: Saida Karoli

text: Saida Karoli on ollut ehdolla Kora-palkinnon saajaksi. Häneltä on debyyttialbuminsa jälkeen ilmestynyt kolme levytystä: "Mapenzi Kizunguzungu" (2003), "Harusi" (2004) ja "Mimi Nakupenda".


title: Eero Tuomaala

text: Eero Aulis Tuomaala (10. marraskuuta 1919 Keuruu – 10. syyskuuta 1992) oli maanviljelijä Keuruun Jukojärveltä ja kirjailija.


title: Eero Tuomaala

text:
Tuomaala erikoistui sotaromaaneihin, jotka perustuivat hänen omiin kokemuksiinsa. Hän osallistui sotiin lokakuusta 1939 alkaen marraskuun loppuun saakka 1944, Ilomantsista
Äänisen kautta Kannakselle ja takaisin Ilomantsiin. Tuomaala haavoittui jatkosodassa ja joutui toipumaan pitkähkön ajan sairaalassa.


title: Eero Tuomaala

text: Tuomaala oli Keuruun sotaveteraanien aktiivijäsen. Hänet on haudattu Keuruun uudelle hautausmaalle.


title: Johannes Paastoaja

text: Pyhä Johannes Paastoaja, Konstantinopolin patriarkka (582–595) on tunnettu ortodoksisessa kirkossa katumuksen nomokanonin (kanonikokoelman, siis katumuksen sakramentin eräänlaisten sääntöjen) kääntäjänä.


title: Johannes Paastoaja

text: Elämäntyyliltään pyhä Johannes oli ankara kilvoittelija ja paastoaja, minkä vuoksi hän saikin sitten lisänimen Paastoaja.


title: Johannes Paastoaja

text: Pyhän Johannes Paastoajan muistopäivää vietetään ortodoksisessa kirkossa vuosittain syyskuun 2. päivänä.


title: Jacobus Arminius

text: Jacobus Arminius oli hollantilainen protestanttinen teologi. Jacobus Arminius syntyi 10. lokakuuta 1560 Utrechtin provinssissa ja kuoli 19. lokakuuta 1609. Hän vastusti kalvinistista oppia, jonka mukaan Jumala olisi määrännyt ennalta ihmisen kohtalon eli sen, pelastuuko hän vai joutuuko kadotukseen. Arminiuksen teorioita esittelevällä "Remonstrate"-kirjalla (julkaistu 1610) oli vapauttava vaikutus protestanttiseen suuntaukseen. Hänen kirjoituksiinsa perustuvaa oppia nimitetään arminiolaisuudeksi.


title: John Steel

text: John Steel (s. 1941) oli brittiläisen The Animals yhtyeen alkuperäinen rumpali. Yhtye oli voimissaan 1960-luvulla. Nykyään bändin jäsenet ovat kokoontuneet uudelleen ja perustaneet Animals and Friends nimisen yhtyeen.


title: John James Audubon

text: John James Audubon (alun perin Jean Rabin, 26. huhtikuuta 1785 – 27. tammikuuta 1851) oli yhdysvaltalainen lintutieteilijä, joka maalasi 1800-luvun alussa kaikki silloin Yhdysvalloissa tunnetut lintulajit. Saman työn oli tehnyt häntä ennen Alexander Wilson. Hän ei kuitenkaan saanut Yhdysvalloissa paljoakaan kuuluisuutta ja lähetti teoksensa Eurooppaan, missä ne julkaistiin neliosaisena teoksena. "The Birds of America" (julkaistu vuosina 1827–1838) menestyikin hyvin. Se on ilmestynyt suomeksi nimellä "Linnut" (Weilin & Göös, 1990).


title: John James Audubon

text: Audubon syntyi Haitissa ranskalaisen merikapteenin ja hänen ranskalaisen naisystävänsä aviottomana poikana. Hän kasvoi kasvattiäitinsä rouva Audubonin luona Nantesissa Ranskassa. 1803 hänet lähetettiin Amerikkaan, jotta hän välttyisi joutumasta Napoleonin armeijaan. Hän asui Mill Grovessa, lähellä Philadelphiaa, missä hän tapasi tulevan vaimonsa Lucy Bakewellin. Täällä hän myös teki ensimmäiset tunnetut lintujen merkitsemiset sitomalla langan harmaafiivin nilkkaan ja havaitsi, että linnut palasivat samaan pesäpaikkaan vuosi toisensa jälkeen.


title: John James Audubon

text: Audubonista tuli Euroopassa suosittu, minkä vuoksi hän julkaisi elämänsä aikana vielä teokset "Ornithological Biography" (1831–1839) ja "A Synopsis of the Birds of North America" (1839).


title: John James Audubon

text: Audubon on vaikuttanut merkittävästi luontoharrastukseen Yhdysvalloissa. 1900-luvun alussa perustettiin "The National Audubon Society", joka vaalii amerikkalaista luontoa nimenantajansa hengessä. Järjestössä on puoli miljoonaa jäsentä, ja se julkaisee 1899 perustettua "Audubon"-lehteä. Audubonin mukaan on myös nimetty kaupunkeja, katuja, kouluja ja puistoja.


title: Project Monterey

text: Project Monterey oli IBM:n ja Santa Cruz Operationin (SCO) epäonnistunut yritys koota monella suoritinarkkitehtuurilla toimiva UNIX.


title: Project Monterey

text: Projekti julkistettiin lokakuussa 1998 SCO:n ja Hewlett Packardin (HP) 3DA-hankkeen juututtua paikalleen. IBM:n piti lisätä hankkeeseen tuki PowerPC- ja POWER-arkkitehtuureille AIX-käyttöjärjestelmästään, SCO:n oli tarkoitus lisätä tuki IA-32-arkkitehtuurille ja Sequentin monisuoritintuki DYNIX/ptx-käyttöjärjestelmästä. Intel oli mukana tuomassa asiantuntemusta sekä tuen vielä julkaisemattomalle IA-64-arkkitehtuurille.


title: Project Monterey

text: Projekti ajautui pian vaikeuksiin, kun kaikki osanottajat alkoivat siirtää resurssejaan Linux-käyttöjärjestelmään. IBM osti Sequentin vuonna 1999 ja SCO myi UNIX-liiketoimintansa vuonna 2001. Samana vuonna IBM ilmoitti projektin olevan lopetettu. Projekti ei saavuttanut missään vaiheessa menestystä markkinoilla. Lehtitietojen mukaan IBM myi vuonna 2001 ainoastaan 32 lisenssiä.


title: Project Monterey

text: Myöhemmin The SCO Group haastoi IBM:n oikeuteen ja syytti sitä tekijänoikeusrikoksesta. SCO Groupin mukaan IBM käytti Monterey-hankkeen päättymisen jälkeen SCO:n koodia ilman lupaa AIX- ja Linux-käyttöjärjestelmissä.


title: Julia Stiles

text: Julia O’Hara Stiles (s. 28. maaliskuuta 1981) on yhdysvaltalainen näyttelijä. Stiles on erityisen tunnettu rooleistaan muun muassa elokuvissa "10 Things I Hate About You", "Save the Last Dance" ja "Mona Lisa Smile". Stiles syntyi New Yorkissa ja aloitti näyttelemisen seitsemänvuotiaana.


title: Henry Addington

text: Henry Addington (30. toukokuuta 1757 – 15. helmikuuta 1844) oli Ison-Britannian pääministeri vuosina 1801–1804. Addington onnistui 1802 neuvottelemaan Ranskan kanssa Amiensin rauhan, joka kuitenkin jäi lyhyeksi (1802–1803). Sodan puhjettua uudelleen Addington luopui virastaan 1804. Myöhemmin Addington toimi sisäministerinä vuodet 1812–1821.


title: Henry Addington

text: Lääkärin poika Addington oli ensimmäinen pääministeri, jolla oli keskiluokkainen tausta.


title: John Couch Adams

text: John Couch Adams (5. kesäkuuta 1819 – 21. tammikuuta 1892) oli englantilainen astronomi, joka päätteli Neptunus-planeetan olemassaolon lähes samanaikaisesti Urbain Le Verrierin kanssa, ennen kuin sitä oli löydetty. Tutkimuksissaan John Couch Adams oli tutkinut Uranuksen radassa esiintyviä poikkeamia ja laskenut Neptunuksen sijainnin.


title: Sierra Maestra

text: Sierra Maestra (”suuri vuoristo”) on vuorijono Kuuban itäosassa, länteen Santiago de Cuban kaupungista, etelään Bayamosta ja itään Manzanillosta. Etelässä vuoristo ulottuu Karibianmereen asti. Vuoristo sijaitsee entisessä Orienten maakunnassa, joka on nykyään jaettu Santiago de Cuban ja Granman provinsseihin. Vuoriston korkein huippu on Pico Turquino (1974 m mpy.) edellä mainittujen provinssien rajalla, jota ympäröivästä alueesta on muodostettu Pico Turquinon kansallispuisto.


title: Sierra Maestra

text: Vuosina 1956–1959 Sierra Maestra tuli tunnetuksi Fulgencio Batistan vastaisen sissiliikkeen tukikohtana, josta käsin Fidel Castron johtamat joukot operoivat tehden hyökkäyksiä ympäröiviin kaupunkeihin ja niiden varuskuntiin. Castro ei suinkaan ollut ensimmäinen, joka keksi käyttää aluetta turvapaikkanaan, vaan vuoristolla on pitkä historia hallituksen ja entisen emämaan Espanjan vastaisten kumouksellisten lymypaikkana jo 1800-luvun itsenäisyyssodista alkaen.


title: Der Schauspieldirektor

text: Der Schauspieldirektor, KV 486, () on Wolfgang Amadeus Mozartin säveltämä koominen singspiel, johon libreton on laatinut Johann Gottlieb Stephanie nuorempi.


title: Der Schauspieldirektor

text: "Der Schauspieldirektor" sävellettiin keisari Joosef II:n tilauksesta Alankomaiden kenraalikuvernöörin ja herttuatar Marie Christinen häiden kunniaksi järjestettyyn juhlaan Wienissä, keisarillisen Schönbrunnin linnan talvipuutarhassa 7. helmikuuta 1786. Keisari halusi esitellä vierailleen Wienin oopperaelämän monipuolisuutta ja linnan puistoon oli rakennettu kaksi näyttämöä, joista toisessa esitettiin ensin "Der Schauspieldirektor". Esityksen jälkeen yleisö siirtyi puiston toiseen päähän, jossa esitettiin Antonio Salierin "Prima la Musica, poi le Parole" ().Oopperan tapahtumat kertovat teatteriseurueesta ja keskittyvät teatterinjohtajan murheisiin hänen kootessaan kiertävää teatteriseuruetta.


title: Senegal (joki)

text: Senegal () on Atlantin valtamereen laskeva joki Länsi-Afrikassa. Sen pituus on 1 083 kilometriä ja valuma-alueen laajuus 289 000 neliökilometriä.


title: Senegal (joki)

text: Senegaljoki saa alkunsa Bafing- ja Bakoyejokien yhtyessä Bafoulabén lähellä Malin länsiosassa. Se muodostaa Mauritanian ja Senegalin välisen rajan ja laskee Atlantin valtamereen Saint-Louisin kaupungin luona. Molemmat alkujoet lähtevät Guineasta. Senegalin sivujokia ovat oikeanpuoliset Kolimbiné, Karakoro ja Gorgol sekä vasemmanpuolinen Falémé. Osa virtauksesta ohjataan joen eteläpuolella sijaitsevaan Guiersjärveen.


title: Senegal (joki)

text: Fouta Djallonin sateet aiheuttavat heinä-lokakuussa tulvan, joka kastelee Bakelista Daganaan ulottuvan jokilaakson 10–25 kilometriä leveän maatalousalueen. Daganan alapuolella on suisto, johon suolainen merivesi virtaa kuivana aikana. Keskimääräinen virtaus Bakelin mittausasemalla on 676 kuutiometriä sekunnissa eli 24 miljardia kuutiometriä vuodessa. Syyskuussa virtaus on 3 320, mutta toukokuussa vain 9 kuutiometriä sekunnissa. Virtaus vaihtelee suuresti myös eri vuosina, mikä suolaisen meriveden ohella vaikeuttaa jokilaakson maatalouskäyttöä.


title: Senegal (joki)

text: Senegaljoki on liikennöintikelpoinen korkean veden aikana Kayesiin ja sen jälkeen Podoriin saakka. Rannikon hiekkasärkkä estää valtamerilaivojen pääsyn Saint-Louisin satamaan. Osittain keinokasteluun perustuvan maatalouden ohella joen ympäristössä harjoitetaan karjanhoitoa ja kalastusta. Diamassa on suolaveden pääsyn estävä säännöstelypato ja Féloussa sekä Bafingjoella Manantalissa vesivoimalaitokset. Alueella on huomattavat rautamalmi- ja fosfaattivarat, mutta toistaiseksi hyödynnetään vain kultaesiintymiä. Ainoa huomattavampi teollisuuslaitos on sokeria tuottava Compagnie sucrière sénégalaise. Mali, Mauritania ja Senegal perustivat vuonna 1972 jokialueen kehittämistä varten Organisation pour la mise en valeur du fleuve Sénégal -järjestön, johon Guinea liittyi vuonna 2006.


title: Senegal (joki)

text: Joesta on saanut nimensä Senegalin valtio. 1500-luvulta lähtien esiintyvän nimityksen alkuperästä on esitetty useita erilaisia teorioita. Koko maan nimenä sitä alettiin käyttää 1800-luvulla.


title: Säädyllinen murhenäytelmä

text: Säädyllinen murhenäytelmä on Helvi Hämäläisen kirjoittama romaani ja tekijänsä tunnetuin teos. Se julkaistiin vuonna 1941.


title: Säädyllinen murhenäytelmä

text: Kirja kertoo kahden helsinkiläisen intellektuelliperheen elämästä ja kulissien pystyssäpitämisen vaikeasta taidosta. Kirjan päähenkilöinä ovat arkeologian tohtori Tauno Saarinen ja hänen vaimonsa Elisabet. Rinnalla kulkee tohtorin sisaren, kulttuurikriitikkona työskentelevän Naimin, tarina raastavine rakkaussuhteineen.


title: Säädyllinen murhenäytelmä

text: Hämäläinen kuvaa pikkuporvallista idylliä purevalla ivalla. Perheen äiti Elisabet on idyllin hengetär, joka silottelee elämän karkeita ja likaisia puolia: ”Hän [Elisabet] oli koko ajan teekuppinsa yli pöydässä hymyillyt miehelleen ujoa hymyään ja hän oli liikkunut karitsanpäätossuissaan huoneissa järjestellen ja nykien niitä viehkeyden lankoja, jotka pitivät hänen elämänrakennelmaansa, siirtäen tuoleja, oikaisten mattoja, hipaisten ruskean kaapin posliinivasua, puhuen sivellyllä äänellä, kimmahduttaen pianonkantta sen messinkisaranoissa.”


title: Säädyllinen murhenäytelmä

text: Elisabetin innokkaaseen kodinhuoltoon liittyy elämänkatsomuksellinen puoli, jonka tarkoituksena on pitää ”puhtaan” ja ”likaisen” rajat erillään. Näin luotuja perheidyllin kulisseja ravistellaan, kun tohtorin suhde alempisäätyiseen nuoreen tyttöön tulee ilmi. Tohtori tunnustaa ihastuksen vaimolleen 60-sivuisella kirjoituksella. Siitä ei kuitenkaan käy ilmi, sisältyikö ihastukseen myös teko vai oliko suhde platoninen.


title: Säädyllinen murhenäytelmä

text: Teon ja ajatusten erillisyydellä luonnehditaan tohtoria. Hänet kuvataan aikansa akateemisen estetismin ja humanismin edustajaksi, jolle ajatukset ja ideat ovat luonteenomaisempia kuin toiminta. Syrjähypyllään tohtori lähestyy vaarallisena pitämäänsä ja siksi niin kiehtovaa tekojen maailmaa. Hän kurkottaa Elisabetin rakentaman perheidyllin ulkopuolelle, mutta juuri tätä Elisabet ei voi sallia.


title: Säädyllinen murhenäytelmä

text: Kun selviää, että tohtorin syrjähypyllä on konkreettiset seuraamuksensa, Elisabet alkaa ensijärkytyksestä toivuttuaan sovittaa häpeää idyllinsä rajoihin. Hän käy läpi erilaisia vaihtoehtoja abortista adoptioon. Alempisäätyisenä tytöllä ei ole hänen mielestään oikeutta päättää hänen miehensä jälkeläisen kohtalosta. Kun lapsen äiti kuolee synnytyksessä, Elisabet ottaa pienokaisen perheeseensä ja estää näin miestään kasvattamasta perheen ulkopuolelle johtavia tunteita. Tohtori näkee Elisabetin tekemässä uhrauksessa tekopyhyyttä, ja kavahtaa havaintoaan.


title: Säädyllinen murhenäytelmä

text: Tohtori tuntee oman huoneensa yksinäisyydessä ja yksityisyydessä kaipuuta hulluksi tekevään kiihkoon, jonka tunsi edes hetken virranneen suonissaan. Elisabet pitää tätä sukuvikana. Hänen mukaansa tohtorin sisar Naimi riutui ja nöyryytti itseään rakkaudessa mieheen, joka ei ollut hänen arvoisensa eikä kyennyt rakastamaan häntä. Elisabetin elämän äärimmäisyyksiä kavahtavaa maailmankuvaa kuvastaa lause: ”Elisabet iloitsi siitä, että hänen sydämessään ei ollut voimaa tuhoisaan rakkauteen.”


title: Säädyllinen murhenäytelmä

text:
"Säädyllisen murhenäytelmän" pääosaa näyttelevät porvarillinen idylli ja elämätön elämä. Henkilöt kuvataan aikansa ihmistyyppien edustajiksi.
Kirja herätti ilmestyessään runsaasti huomiota osittain siitä syystä, että sen keskeisten henkilöiden esikuviksi tunnistettiin Oiva ja Tyyni Tuulio, A. M. Tallgren ja Olavi Paavolainen.


title: Säädyllinen murhenäytelmä

text: "Säädyllistä murhenäytelmää" sensuroitiin poliittisista syistä. Kirja ilmestyi WSOY:n kustantamana. Kielteisen kritiikin takia ensimmäinen painos kuitenkin tuhottiin ja kirja annettiin Yrjö Kivimiehelle toimitettavaksi. Siitä sensuroitiin muiden muassa viittauksia homoseksuaalisuuteen sekä kansallissosialismia ja Adolf Hitleriä vastaan esitettyä kritiikkiä.


title: Säädyllinen murhenäytelmä

text: Kun Hämäläiselle myönnettiin vuonna 1988 Finlandia-palkinto runoteoksesta "Sukupolveni unta", myös "Säädyllinen murhenäytelmä" nousi uudelleen julkisuuteen. Säädyllisen murhenäytelmän täydellinen laitos ilmestyi vuonna 1995. Samana vuonna julkaistiin myös aikaisemmin julkaisematon jatko-osa "Kadotettu puutarha".


title: Säädyllinen murhenäytelmä

text: Elokuvaohjaaja Kaisa Rastimo teki vuonna 1998 kirjasta samannimisen elokuvan.


title: Jan Neruda

text: Jan Nepomuk Neruda (9. heinäkuuta 1834 Praha - 22. elokuuta 1891 Praha) oli tšekkiläinen kirjailija, kriitikko sekä modernin tšekkiläisen runouden uranuurtaja. Nerudan runot ovat monipuolisia ja niihin sisältyvät niin filosofiset runot kuin isänmaalliset hymnit. Neruda kuitenkin vihasi yläluokkaa, minkä voi huomata esimerkiksi hänen kertomuskokoelmastaan nimeltä "Malostranské povídky" vuodelta 1878. Prahan Malá Stranan kaupunginosan elämästä kertova kirja on suomennettu nimellä "Prahalaistarinoita" vuonna 2000. Nerudaa suomeksi on myös kokoelmassa "Slaavilaisten kirjallisuuksien kultainen kirja" vuodelta 1936.


title: Bafoulabé

text: Bafoulabé on maalaiskunta, sen keskuskylä ja Bafoulabén piirin hallinnollinen keskus Kayesin alueella Malissa. Se sijaitsee Baging- ja Bakoyejokien yhtymäkohdan luona 130 kilometriä Kayesista kaakkoon. Kunnassa on 19 800 ja keskuskylässä 3 900 asukasta (vuonna 2009).


title: Bafoulabé

text: Bafoulabén kunta rajoittuu pohjoisessa Bafoulabén piirin Sidibélan ja Tomoran, idässä Kontélan ja Oualian, etelässä Mahinan ja lännessä Kayesin piirin Diamoun ja Ségalan kuntiin. Bafing ja Bakoye yhtyvät kunnan alueella Senegaljoeksi. Seutu kuuluu Sahelin vyöhykkeeseen.


title: Bafoulabé

text: Kuntaan kuuluu 26 kylää. Asukkaat ovat etupäässä khasonkoja. Lisäksi on fulbeja ja soninkeja.


title: Bafoulabé

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, riisi, fonio, bataatti, maapähkinä, puuvilla, pavut ja vihannekset. Kotieläimiä ovat naudat, lampaat, vuohet ja siipikarja. Lisäksi harjoitetaan keräilyä, kalastusta, kaupankäyntiä ja käsityöammatteja. Palveluihin kuuluvat ylä- ja alakoulut, kolme terveyskeskusta ja kulttuurikeskus.


title: Kuokkavieraat (kuoro)

text: Kuokkavieraat on vuonna 1974 perustettu kansanlauluryhmä, jonka ytimenä oli alun perin Helsingin yliopiston Maatalous-metsätieteellisen tiedekunnan opiskelijoiden suomalaiseen kansanlauluperinteeseen pohjaava laulu- ja tanssiryhmä. Ryhmä toimii edelleen Helsingin Yliopiston Ylioppilaskunnan (HYY) alaisuudessa, mutta on sitoutumaton suhteessa tiedekuntiin, oppialoihin ja poliittisiin kantoihin. Kaikki laulajat eivät ole enää opiskelijoita. Nykyään ryhmä on yksinomaisesti lauluryhmä, jonka ohjelmisto koostuu uudesta ja vanhasta suomalais-ugrilaisesta ja skandinaavisesta kansanlaulusta.


title: Kuokkavieraat (kuoro)

text: Lauluryhmä harjoittelee Helsingin Töölössä MLL:n tiloissa. 2000-luvulla ryhmää ovat ohjanneet mm. kansanmuusikot Kiureli Sammallahti, Veera Voima, Anna Karvonen ja Juulia Salonen ja Emmi Kuittinen. Nykyisenä ohjaajana on Mirva Soininen. Kuokkavieraat ovat esiintyneet toistuvasti mm. Helsingin Juhlaviikkojen Art goes Kapakka -tapahtuman Kuorojen kierroksella, Faces-etnofestivaaleilla, Seurasaaren kansanmusiikkitapahtumissa, Kaustisen kansanmusiikkifestivaalilla sekä Kallion kaupunginosatapahtumissa. Kuokkavieraat esiintyvät myös erilaisissa yksityistilaisuuksissa.


title: Michel Ney

text: Michel Ney (19. tammikuuta 1769 – 7. joulukuuta 1815) oli ranskalainen marsalkka, joka osallistui Ranskan suureen vallankumoukseen sekä Napoleonin sotiin.


title: Michel Ney

text: Ney oli alun perin ratsumies, ja hän komensikin usein ratsuväkeä, mutta siirtyessään korkeampiin arvoihin hän komensi myös jalkaväkeä. Hänet nimitettiin Ranskan marsalkaksi vuonna 1804 Lannesin, Massénan, Davoutin ja Soultin kanssa.


title: Michel Ney

text: Napoleon itse nimitti Neytä "Urhoollisista urhoollisimmaksi" tämän rohkeudesta jälkijoukkojen komentajana armeijan perääntyessä poltetusta Moskovasta. Palkkiona muista suurista saavutuksista lähes kaikissa Napoleonin suurissa taisteluissa, mm. Austerlizin ja Friedlandin taisteluissa, Napoleon teki Neystä Moskovan ruhtinaan.


title: Michel Ney

text: Napoleonin luovuttua vallasta Ney siirtyi kuningas Ludvig XVIII:n palvelukseen. Mutta kun Napoleon palasi Elbalta Ney petti kuninkaan ja liittyi Napoleonin joukkoihin, vaikka oli luvannut tuoda rauhanhäiritsijän kuninkaalle rautahäkissä. Waterloon taisteluun Ney osallistui komentamalla ratsuväkeä, joka kuitenkin teki tuhoon tuomitun hyökkäyksen lordi Uxbridgen skottijalkaväkeä vastaan. Lisäksi Ney toimi "vanhan kaartin" päällikkönä. Hävittyään taistelun Neytä syytettiin maanpetoksesta ja Ludvig XVIII:n pelastusyrityksistä huolimatta päärien kamari tuomitsi hänet kuolemaan. Ney teloitettiin ampumalla; hänen viimeinen toiveensa oli saada antaa itse ampumiskäsky teloitusryhmälle.


title: Alan Knight

text: Alan Edward Knight MBE (s. 3. kesäkuuta 1961 Lontoo, Yhdistynyt kuningaskunta) on englantilainen entinen jalkapalloilija. Hän oli pelipaikaltaan maalivahti.


title: Alan Knight

text: Knight pelasi Portsmouthissa vuosina 1978–2000 eri sarjatasoilla 683 liigaottelua ja kaikkiaan 801 ottelua, mikä tekee hänestä eniten otteluita yhdessä seurassa pelanneen maalivahdin. Toiseksi eniten otteluita on pelannut Chelsean Peter Bonetti 600 ottelulla.


title: Kazuma Panin kansallispuisto

text: Kazuma Panin kansallispuisto sijaitsee Luoteis-Zimbabwessa Botswanan rajalla Hwangen kansallispuistosta hieman luoteeseen. Kazuma Pan julistettiin kansallispuistoksi 1949, vuonna 1964 se menetti nimityksen ja sai sen jälleen takaisin vuonna 1975. Kansallispuiston pinta-ala on 313 km².


title: Ouaka

text: Ouaka on yksi Keski-Afrikan tasavallan prefektuureista. Sen pinta-ala on 49 900 neliökilometriä ja siellä on vuoden 2003 väestönlaskennan mukaan 276 710 asukasta. Ouakan pääkaupunki on Bambari.


title: Ouaka

text: Ouaka rajoittuu Bamingui-Bangoraniin, Kongon demokraattiseen tasavaltaan, Nana-Grébiziin, Kémoon, Haute-Kottoon ja Basse-Kottoon. Alueen läpi virtaa Ouakajoki.


title: Kantrin kaipuu

text: Kantrin kaipuu ("Tender Mercies") on yhdysvaltalainen draamaelokuva vuodelta 1983. Elokuvan on käsikirjoittanut Horton Foote ja ohjannut Bruce Beresford. Keskeisimmissä rooleissa ovat Robert Duvall, Tess Harper, Betty Buckley ja Wilford Brimley.


title: Kantrin kaipuu

text: Dallasin alueella kuvattu elokuva kertoo alkoholisoituneesta country-muusikosta, joka nuoren lesken ja tämä pojan ansiosta onnistuu kääntämään elämänsä ja uransa.


title: Kantrin kaipuu

text: Robert Duvall voitti roolityöstään sekä parhaan miespääosan Oscarin että Golden Globen . Lisäksi Horton Foote voitti Oscarin parhaasta käsikirjoituksesta.


title: Kantrin kaipuu

text: "The New York Timesin" kriitikot valitsivat "Kantrin kaipuun" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Kantrin kaipuu

text: Ehdokkaana:


title: Pinar del Río (provinssi)

text: Pinar del Río on Kuuban läntisin provinssi. Sen alueella ovat kolme Kuuban merkittävintä vuoristoa, Cordillera de Guaniguanico, Sierra del Rosario sekä Sierra de los Organos. Provinssin tuotanto perustuu suurimmaksi osin tupakan viljelyyn ja sen alueella sijaitseva Vuelta Abajon alue tuottaa 70 prosenttia Kuuban tupakkasadosta.


title: San Luis (Pinar del Río)

text: San Luis on kaupunki Pinar del Ríon provinssissa Kuubassa. Sen talous painottuu pääasiassa maatalouteen (tupakka, riisi, hedelmät), karjatalouteen sekä kalastukseen.


title: Tähtikotkarausku

text: Tähtikotkarausku eli täpläkotkarausku ("Aetobatus narinari") on kotkarauskuihin ("Myliobatidae") kuuluva litteä pitkäpyrstöinen rauskulaji, jonka selkäpuolella on valkoisia täpliä. Sen vartalo voi kasvaa yli 3,5 m leveäksi, ja piiskamainen pyrstö ja kuono lisäävät kokonaispituuden jopa yhdeksään metriin. Paino voi olla 230 kg.


title: Tähtikotkarausku

text: Tähtikotkarauskuja tavataan kaikilla trooppisilla merialueilla lähellä rannikkoa. Nykyisin arvellaan, että eri alueilla elävät täpläkotkarauskut saattavat kuulua eri lajeihin tai ainakin alalajeihin.


title: Camilo Cienfuegos

text: Camilo Cienfuegos Gorriarán (6. helmikuuta 1932 – 28. lokakuuta 1959) oli kuubalainen vallankumouksellinen, joka syntyi Calabazar de Saguassa. Hän osallistui aktiivisesti maanalaiseen toimintaan Kuuban presidenttiä Fulgencio Batistaa vastaan ja hänellä oli merkittävä rooli Kuuban vallankumouksessa. Hän oli tärkeimpiä ja suosituimpia vallankumousjohtajia Fidel Castron, Raúl Castron ja Che Guevaran rinnalla.


title: Camilo Cienfuegos

text: Lokakuussa 1959 Fidel lähetti Camilon Camagüeyn kaupunkiin pidättämään Huber Matosin. Saatuaan tehtävänsä päätökseen Camilo lähti lentäen paluumatkalle. 28. lokakuuta 1959 hänen ohjaamansa Cessna katosi yölennolla meren yllä matkalla Camagüeystä Havannaan. Konetta ei etsinnöistä huolimatta koskaan löydetty, eikä varmuutta turman syistä saatu. Camilon kuolemasta esitettiin heti erilaisia teorioita, ja Fidel Castroa kohti osoitettiin sormella, sillä hänelle saattoi olla hyötyä suositun sissijohtajan kuolemasta. Yhden teorian mukaan Camilon ohjaama kone olisi ammuttu erehdyksessä alas viholliskoneena. Che Guevara ei kuitenkaan koskaan epäillyt Fideliä ystävänsä kuolemasta. Havannan Vallankumousaukiolle liitettiin Cienfuegosin muotokuva legendaarisen Chen siluetin lisäksi syyskuussa 2011.


title: Hjälmaren

text: Hjälmaren on Ruotsin neljänneksi suurin järvi. Se laskee Mälareniin Eskilstunanjokea pitkin ja on yhteydessä siihen myös vuonna 1639 rakennetun Hjälmare-kanavan kautta. Järven pinta-ala on 484 neliökilometriä, ja se sijaitsee Keski-Ruotsissa, Västmanlandin, Södermanlandin ja Närken maakuntien alueilla.


title: Hjälmaren

text: Hjälmarenin suurimmat saaret ovat Vinön, Björkön, Valen ja Äsön . Järvi on yli 60 kilometriä pitkä ja noin 20 kilometriä leveä. Örebro sijaitsee sen länsirannalla.


title: Hjälmaren

text: Svartå ja Teljeå laskevat Hjälmareniin.


title: Hjälmaren

text: Hjälmaren sijaitsee neljän kunnan alueella. Nämä kunnat ovat:


title: Fábio Aurélio

text: Fábio Aurélio Rodrigues (s. 24. syyskuuta 1979 São Carlos, Brasilia) on brasilialainen jalkapalloilija, joka edustaa Englannin Valioliigassa pelaavaa Liverpoolia. Numerolla 6 pelaava Aurélio on pelipaikaltaan puolustaja.


title: Fábio Aurélio

text: 178-senttinen Aurélio aloitti ammattilaisuransa kotimaassaan São Paulossa vuonna 1997. Vuonna 2000 hän teki Valencian kanssa kuuden vuoden sopimuksen. Kuuden Valencia-vuoden aikana hän pelasi 88 ottelua ja teki niissä 11 maalia. 5. heinäkuuta 2006 Liverpool ilmoitti tehneensä sopimuksen Aurélion kanssa.


title: Fábio Aurélio

text: Poikkeuksellista tässä pelaajasiirrossa lienee se, että Liverpool ei ollut koskaan aiemmin värvännyt riveihinsä brasilialaista jalkapalloilijaa.


title: Fábio Aurélio

text: São Paulo


title: Fábio Aurélio

text: Valencia


title: Fábio Aurélio

text: Liverpool


title: Lily Allen

text: Lily Rose Beatrice Cooper (o.s. Allen, s. 2. toukokuuta 1985 Hammersmith, Lontoo) on englantilainen poplaulaja, lauluntekijä ja näyttelijä. Hän on näyttelijä Keith Allenin ja elokuvatuottaja Alison Owenin tytär. Lopetettuaan koulunkäyntinsä 15-vuotiaana Allen alkoi keskittymään musiikkiuransa. Vuonna 2005 hän solmi levytyssopimuksen Regal Recordingsin kanssa. Hänen debyyttialbuminsa "Alright, Still" julkaistiin heinäkuussa 2006 ja sen ensimmäinen single ”Smile” menestyi hyvin ympäri maailmaa. Allenin debyyttialbumia on myyty maailmanlaajuisesti yli 2,6 miljoonaa kappaletta.


title: Lily Allen

text: Lilyn lapsuudessa perhe muutti jatkuvasti, minkä takia hän vaihtoi usein koulua. Lily oli yli 13 eri koulussa 5–15 ikävuosiensa aikana. Jatkuva muuttaminen tarkoitti, ettei hänellä ollut juurikaan mahdollisuuksia solmia pitkiä ystävyyssuhteita. Vapaa-aikansa Lily vietti kirjojen ja varsinkin musiikin parissa. Hän kuunteli muun muassa T. Rexiä, The Specialsia, The Slitsiä, Happy Mondaysia sekä kaikkea siltä väliltä aina drum’n’bassiin asti. Peruskoulun jälkeen Lilylle oli jo selvää, että hän haluaa musiikkialalle. Hän keskittyi kappaleiden tekemiseen ja laulamiseen ja loi tyylin, joka on samalla herkkää ja räväkkää. Vuoden 2005 lopulla hän perusti oman MySpace-profiilin, jonne hän lisäsi demojaan. Profiili sai niin paljon huomiota ja kannustusta, että kymmenet tuhannet ihmiset pyysivät häntä MySpace-ystäväkseen. Lopulta nettimenestys poiki radiosoittoa BBC:n Radio Onessa ja levytyssopimuksen EMI:n kanssa joulukuussa 2005.


title: Lily Allen

text: Lily Allen alkoi työstää debyyttialbumiaan alkuvuodesta 2006 yhdessä tuottajien Greg Kurtinin ja Mark Ronsonin kanssa. "Alright, Still..." julkaistiin 20. heinäkuuta 2006, ja se nousi brittilistojen toiselle sijalle. Ensimmäinen single "Smile" oli aikaisemmin mennyt suoraan Britannian singlelistan ykköseksi ja sai paljon soittoa. Myös muun muassa kappale "LDN" sai paljon huomiota osakseen. Vuonna 2009 julkaistiin Lilyn toinen albumi "It’s Not Me, It’s You". Levyltä julkaistiin ensimmäisenä singlenä "The Fear", joka on saavuttanut mm. Britanniassa singlelistan ykkössijan. "It’s Not Me, It’s You" meni heti toisella viikolla Suomen albumilistan sijalle 14. Albumilta julkaistiin toisena singlenä "Not Fair", vaikkakin vain tietyissä maissa. Maailmanlaajuisena toisena singlenä julkaistiin "Fuck You", joka on muun muassa Suomessa yltänyt listoille jopa top5:een. Kolmantena singlenä julkaisuun tuli "22".


title: Lily Allen

text: Allen on laulanut taustoja Robbie Williamsin levyllä "Rudebox".


title: Lily Allen

text: Allen ja hänen silloinen poikaystävänsä, Chemical Brothersin laulaja Ed Simons, ilmoittivat loppuvuodesta 2007 odottavansa lasta. Allen sai kuitenkin keskenmenon. Allen ja Simons erosivat tammikuussa 2008. 5. elokuuta 2010 Allen ilmoitti odottavansa lasta Sam Cooperin kanssa. Hän sai kuitenkin jälleen keskenmenon ollessaan kuudennella kuulla raskaana. Allen ja Cooper menivät naimisiin kesällä 2011, ja Allen muutti nimensä virallisesti Cooperiksi. Hän synnytti esikoistyttärensä marraskuussa 2011. Allenin ja Cooperin toinen tytär syntyi 8. tammikuuta 2013.


title: Lily Allen

text: Allen on näytellyt pienen roolin elokuvassa "Elisabeth", jossa näytteli myös hänen veljensä Alfie Allen. Sisarusten äiti Alison Owen toimi elokuvan tuottajana. Allen on ollut myös kolmessa videopelissä ääninäyttelijänä.


title: Lily Allen

text: Lilyn "Smile"-kappale on käännetty myös suosittuun "The Sims 2" -tietokonepeliin simkielelle.


title: Lily Allen

text: Allenin elämästä ilmestyi syyskuussa 2018 kirja "My Thoughts Exactly", jossa hän kertoo elämänsä kipukohdista.


title: Lily Allen

text: Allen, Lily: "My Thoughts Exactly." Blink publishing, 2018.


title: Surveyor 1

text: Surveyor 1 oli ensimmäinen amerikkalainen Kuuhun laskeutunut avaruusluotain. Huolimatta epäonnistumisen pelosta luotaimen pehmeä laskeutuminen onnistui 2. kesäkuuta 1966 Oceanus Procellarumiin (Myrskyjen valtamerelle) ja se lähetti Maahan hyvälaatuisia kuvia. Luotain toimi vielä Kuun kylmän yön jälkeenkin. Neuvostoliittolainen avaruusluotain Luna 9 oli suorittanut neljä kuukautta aikaisemmin ensimmäisen pehmeän laskeutumisen Kuuhun.


title: Surveyor 1

text: Luotain oli osa amerikkalaisten automaattisten pehmeästi laskeutuvien luotainten Surveyor-ohjelmaa, jolla pyrittiin kartoittamaan tietä Apollo-ohjelmalle. Projektin suunnitteli NASAn Jet Propulsion Laboratory ja laskeutujan suunnitteli ja valmisti Hughes Aircraft.


title: Surveyor 1

text:
Surveyor 1 laukaistiin Atlas-Centaur 10 -kantoraketilla, Luotain lensi 63,6 tuntia määränpäähänsä.
Matkalla suoritettiin radankorjaus. Luotain säädettiin laskeutumisasentoon 83,7 km:n korkeudessa.
Luotaimen nopeus oli 9 500 km/h.


title: Surveyor 1

text:
Luotain säädettiin oikeaan asentoon, ja noin 75 km:n korkeudessa käynnistettiin kiinteäpolttoaineinen pääjarruraketti. Sen avulla luotaimen nopeus pieneni 70 m/s:iin. Jarruraketti paloi 40 sekuntia. Loppuun poltettu jarruraketti irtautui 11,7 km:n korkeudessa.
Lennonjohto seurasi automaattista laskeutumista Maan pinnalta. Eräs mukana olleista arvioi Surveyorin laskeutumismahdollisuuksiksi korkeintaan 10 %.
Kolme pienempää rakettia hidastivat luotaimen nopeuden lähes nollaan kun tultiin 4,27 m:n päähän Kuun pinnasta, jolloin luotain putosi enää 5,6 km/h nopeudella. Tämän jälkeen moottorit sammuivat, ja luotain tipahti Kuun pinnalle. Iskunvaimentimella varustetut jalat vaiensivat törmäyksen Kuun heikossa painovoimassa.


title: Surveyor 1

text: Luotain laskeutui Oceanus Procellarumiin Flamsteed-kraatterin lähelle 14 km:n päähän aiotusta laskeutumispaikasta. Luotain osui Kuun pintaan noin nopeudella 12,9 km/h (3 m/s), ja pompahti aluksi takaisin ylös noin 6 cm.


title: Surveyor 1

text:
Luotaimen ottamissa hyvälaatuisissa kuvissa näkyi muun muassa kivien ympäröimä 30 metrin läpimittainen kraatteri, jota ympäröivät pienemmät kraatterit.
Luotain lähetti maahan 11 237 kuvaa. 102 732 kuvaa otettiin ennen Kuun puolen kuukauden kestävän yön alkua. Kuussa on yöllä 160 celsiusasteen pakkanen, ja luotaimen ajateltiin sammuvan. Mutta tutkijoille tuli yllätyksenä, kun luotain heräsi taas henkiin, vaikka kylmyys oli vahingoittanut joitain sen laitteita. Luotain lähetti Maahan vielä 618 kuvaa, mutta seuraavan yön jälkeen kuvia ei enää tullut.
Yhteys säilyi silti 7. tammikuuta 1967 asti, ja näin ollen luotain selvisi kuudesta Kuun yöstä.


title: Sagerin talo

text: Sagerin talo () on Ruotsin pääministerin virka-asunto, jona se on toiminut vuodesta 1995 lähtien. Se sijaitsee maan pääkaupungissa Tukholmassa, Norrmalmin kaupunginosassa Norrströmin pohjoisrannalla, osoitteessa Strömgatan 18. Se on Ruotsin ulkoministeriön toimitalon eli Perintöruhtinaan palatsin vieressä. Ruotsin hallituksen kanslia eli Rosenbad on saman kadun varrella viereisessä korttelissa.


title: Sagerin talo

text: Rakennuksen nimi tulee sen vuonna 1883 ostaneista Sagerin veljeksistä. Veljekset tekivät taloon suuria muutoksia, muun muassa lisäämällä siihen edustuskerroksen ja vaihtamalla sen tyylisuunnan ranskalaista rokokoota edustavaksi. Ranskalaisen arkkitehti Jean René Pierre Litouxin sekä Robert Sagerin itsensä suunnittelemat muutokset toteutettiin 1894 ja 1899–1901. Talo pysyi Sagerin suvun omistuksessa vuoteen 1988 asti, jolloin Ruotsin hallitus hankki sen omistukseensa.


title: Wolfgang Přiklopil

text: Wolfgang Přiklopil (14. toukokuuta 1962 Wien, Itävalta – 23. elokuuta 2006 Wien, Itävalta) oli itävaltalainen tietoliikenneteknikko. Hän tuli kuuluisaksi paljastuttuaan 10-vuotiaana kidnapatun Natascha Kampuschin sieppaajaksi. Natascha pakeni yli kahdeksan vuoden vankeuden jälkeen 23. elokuuta 2006 Wienin esikaupunkialueelta. Huomattuaan tytön paenneen Přiklopil alkoi etsiä häntä. Myöhemmin samana päivänä, paettuaan poliiseja, mies teki itsemurhan hyppäämällä yöpikajunan alle. Nataschan mukaan Přiklopil ei tavallisesti käynyt työssä.


title: Wolfgang Přiklopil

text: Přiklopil luotti vain Commodore 64 -tietokoneeseen. Kidnappausdraaman selvitystyössä tutkitaan Přiklopilin kotoa löytynyttä kyseisen merkkistä tietokonetta johtolankojen löytymisen toivossa.


title: Wolfgang Přiklopil

text: Itävallan poliisi tutkii Přiklopilin talon ja sen pihamaan mahdollisten toisien tyrmien löytämiseksi. DNA-testeissä Přiklopililtä ei ole löytynyt yhteyksiä muihin rikoksiin, myöskään katoamistapauksiin.


title: Wolfgang Přiklopil

text: Hänet haudattiin 8. syyskuuta 2006 julkisuudesta piilossa salanimen alle.


title: Tukholman raatihuone

text: Tukholman raatihuone () sijaitsee Ruotsin pääkaupungin Tukholman keskustassa, Kungsholmenin kaupunginosa-alueella. Rakennuksessa toimii nykyisin Tukholman käräjäoikeus.


title: Tukholman raatihuone

text: Arkkitehti Carl Westmanin suunnittelema raatihuone on rakennettu vuosina 1909–1915. Rakennuksen arkkitehtuurissa on vaikutteita Vaasa-ajasta, ja siinä on myös yhdennäköisyyttä Vadstenan linnan kanssa. Vihkihuonetta ja kellarisalia koristavat taiteilija Filip Månssonin seinämaalaukset. Rakennusta uudistettiin Ruotsin tuomioistuinlaitoksen organisaatiouudistuksen yhteydessä vuonna 2007, jolloin molemmat sisäpihat saivat lasikaton ja niiden yhteyteen rakennettiin kahden kerroksen verran uusia toimistotiloja.


title: Linda Hunt

text: Lydia Susanna Hunter (taiteilijanimeltään Linda Hunt, s. 2. huhtikuuta 1945 Morristown, New Jersey) on Oscar-palkittu yhdysvaltalainen näyttelijä.


title: Linda Hunt

text: Hunt teki elokuvadebyyttinsä Robert Altmanin musikaalikomediassa "Kippari-Kalle" vuonna 1980. Hän voitti Oscarin parhaasta naissivuosasta elokuvasta "Rakkaus veitsenterällä", jossa hän näytteli kiinalais-australialaista lyhytkasvuista mieshenkilöä Billy Kwania. Tämä on ainoa kerta, kun Oscar on voitettu vastakkaista sukupuolta esittämällä.


title: Linda Hunt

text: Hunt on myös tunnettu teatterinäyttelijä. Hän on saanut kaksi Obie-palkintoa ja Tony-ehdokkuuden teatterirooleistaan.


title: Linda Hunt

text: Näyttelijäntaitojensa lisäksi Hunt tunnistetaan pienestä koostaan (1,45 metriä) sekä värikkäästä ja syvästä äänestään, jota hän on käyttänyt useissa dokumenteissa, animaatioissa ja mainoksissa. Hänen äänitöihinsä kuuluu mm. Kaarnamuorin rooli Disney-elokuvassa "Pocahontas", "Management" televisiosarjassa "Carnivàle" ja kertoja videopelissä "God of War".


title: Vadstenan linna

text: Vadstenan linna on Ruotsissa, Itä-Götanmaan maakunnassa, Vadstenan kunnassa sijaitseva linna. Se on peräisin 1500-luvulta, ja se edustaa renessanssi-tyylisuuntaa. Nykyisin linnassa toimii esimerkiksi alueellinen arkisto ja museo.


title: Vadstenan linna

text: Linnan rakennutti alun perin kuningas Kustaa Vaasa vuoden 1545 tienoilla linnoitukseksi suojelemaan Tukholmaa tanskalaisilta ja smålandilaisilta. Suunnitelmia kuitenkin muutettiin ja rakennuksesta tuli renessanssipalatsi Ruotsin prinssille ja Itä-Götanmaan herttualle Magnus Vaasalle, Kustaa Vaasan pojalle. Siksi rakennus valmistui kokonaan vasta vuonna 1620. Magnuksen vanhempi veli, kuningas Juhana III, rakennutti linnaan kolmannen kerroksen.


title: Vadstenan linna

text: 1710-luvulta lähtien Ruotsin kuninkaallinen perhe ei enää majoittunut linnassa. Viimeinen siellä majoittunut kuninkaallinen oli prinsessa Ulriika Eleonoora vuonna 1716.


title: Vadstenan linna

text: Rakennus on yksi Ruotsin parhaiten säilyneistä renessanssilinnoista.


title: Haarajoen rautatieasema

text: Haarajoen rautatieasema () on Lahden oikoradalla Järvenpään Haarajoella sijaitseva Suomen rataverkon rautatieliikennepaikka. Liikennepaikka sijaitsee noin 40 kilometriä pohjoiseen Helsingin päärautatieasemalta. Henkilöliikenne alkoi 3. syyskuuta 2006.


title: Haarajoen rautatieasema

text: Aseman laituriraiteet, joilla Z-juna pysähtyy, ovat vasemmalla ja oikealla sivulla, ja keskimmäisiltä kahdelta raiteelta kulkevat ohittavat junat. Raiteelta 1 liikennöidään Helsinkiin ja raiteelta 4 Lahteen.


title: Tyresön linna

text: Tyresön linna () on 1600-luvulta peräisin oleva palatsityyppinen linna Tyresön kunnassa, Ruotsissa. Se sijaitsee noin 25 kilometriä kaakkoon Tukholman keskustasta. Vapaaherra ja drotsi Gabriel Gustafsson Oxenstierna aloitti linnan rakennustyöt 1620-luvulla. Tarkoituksena oli korvata pieni ja vanhanaikainen keskiajalta peräisin ollut kivitalo. Linna valmistui vuonna 1636. Tyresössä on varmaankin ollut kartano jo 1300-luvulla, mutta vanhimmat tähän mennessä tunnetut jäännökset ovat 1400-luvulta.


title: Tyresön linna

text: Arkkitehtonisesti linnassa on sekä 1500-luvun puolustuslinnojen että suurvaltakauden asuntolinnojen piirteitä. Kun rakennustyöt aloitettiin, oli todennäköisesti tarkoitus rakentaa vanhemman mallinen linna, mutta rakennustöiden ollessa pysähdyksissä, ranskalaisten esikuvien mukaan rakentaminen oli tullut muotiin ja linnan suunnitelmia nähtävästi muutettiin sen mukaan.


title: Tyresön linna

text: 1770-luvun aikana linnaa uudenaikaistettiin. Sinne lisättiin puutarha-arkkitehti Fredrik Magnus Piperin suunnittelma Ruotsin ensimmäinen englantilaistyylinen puutarha, joka on säilynyt alkuperäisessä kunnossa. Vuonna 1892 markiisi Claes Ladergren hankki linnan itselleen ja uudelleenrakennutti suuria osia linnasta kansallisromanttiseen tyyliin. Markiisi kuoli vuonna 1930, ja hänen testamenttinsa kautta Tyresön linna päätyi Nordiska Museetin omistukseen. Linnaa oli alettu restauroida jo 1800-luvun lopussa ja töitä jatkettiin museon omistukseen siirtymiseen asti.


title: Tyresön linna

text: Nykyään linnan sisustuksessa heijastuvat monet uudisrakentamiset ja 1600-luvun sisustuksesta on jäljellä vain yksi koristeltu ovi Oxenstiernan ajalta. Myös talousrakennuksia on enää jäljellä vain vähän: iso lato vuodelta 1899 paloi 1960-luvulta. Samalta ajalta olevaa tallia käytetään nykyään työpajana. Lisäksi on olemassa 1700-luvun paja ja kaksi varastoa, joista toinen on toiminut tallina.


title: Korrespondenssi (kvanttimekaniikka)

text: Korrespondenssiteorialla viitataan kvanttimekaniikassa vaatimukseen, jonka mukaan kvanttimekaniikan tulosten tulee lähestyä klassisia tuloksia, kun tutkittavan systeemin energia kasvaa. Vaikka ehto on helppo todentaa yksinkertaisissa tapauksissa, sen tutkiminen voi olla hyvin hankalaa monimutkaisempien systeemien kohdalla.


title: Gifun prefektuuri

text: Gifun prefektuuri () on prefektuuri Chūbun alueella Japanissa. Sen pääkaupunki on Gifu. Koska se sijaitsee aivan Japanin keskiosassa, sillä on ollut kauan merkittävä asema kulkureittien risteysalueena, joka on yhdistänyt maan itä- ja länsiosat toisiinsa esimerkiksi Nakasendō-tien kautta. Sengoku-kaudella monet käyttivät Gifusta sananlaskua "hallitse Gifua niin hallitset Japania".


title: Gifun prefektuuri

text: Alue, joka muodostaa nykyisen Gifun prefektuurin, tuli Yamato-hovin hallintaan 300-luvun puolivälissä. Koska se sijaitsee Honshūn saaren keskellä, siellä on käyty useita Japanin historian kannalta ratkaisevia taisteluita. Varhaisin merkittävä kahakka oli Jinshin-sota vuonna 672, jonka seurauksena Temmusta tuli Japanin 40. keisari.


title: Gifun prefektuuri

text: Gifun prefektuurin alue koostuu entisistä Hidan ja Minon provinsseista sekä pienemmistä Echizenin ja Shinanon provinssien osista. Prefektuuri on saanut nimensä pääkaupungiltaan Gifulta, jonka nimesi vuorostaan Oda Nobunaga taistellessaan Japanin yhdistämiseksi vuonna 1567. Nimen ensimmäinen kirsjoitusmerkki on otettu legendaariselta Qishan-vuorelta (岐山), jolta suuri osa Kiinasta yhdistettiin, ja toinen kirjoitusmerkki Kungfutsen syntymäkaupungin Qufun (曲阜) nimestä. Nobunaga valitsi merkit, koska hän halusi yhdistää Japanin valtaansa ja tulla tunnetuksi suurena ajattelijana.


title: Gifun prefektuuri

text: Historiallisesti prefektuuri toimi Japanin miekanvalmistuksen keskuksena. Sekin kaupunki tunnettiin Japanin parhaista miekoista. Myöhemmin sen vahvuuksiksi nousivat muotiteollisuus (erityisesti Gifun kaupungissa) ja lentokoneteollisuus (Kakamigaharassa).


title: Gifun prefektuuri

text: 28. lokakuuta 1891 Mino-Owarin maanjäristys iski alueelle. Sen episentrumi oli nykyisen Motosun kaupungin alueella. Maanjäristyksen magnitudi oli arviolta 7,5–8,0, ja se jätti maahan noin 80 km pitkän murtumalinjan, joka on edelleen näkyvissä.


title: Gifun prefektuuri

text: Gifu on yksi Japanin harvoista sisämaaprefektuureista. Sillä on yhteistä rajaa seitsemän muun prefektuurin kanssa: Aichin, Fukuin, Ishikawan, Mien, Naganon, Shigan ja Toyaman. Kaikki Japanin postinumerot alkavat kolminumeroisella tunnuksella, joka vaihtelee 001:stä 999:ään – osassa Gifun prefektuuria tunnus on 500, mikä on jälleen yksi osoitus prefektuurin sijainnista aivan Japanin keskellä.


title: Gifun prefektuuri

text: Gifun prefektuurissa on viisi epävirallista aluetta, joiden kautta kunnat tekevät yhteistyötä. Alueet ovat Seinō, Gifu, Chūnō, Tōnō ja Hida. Alueiden rajoja ei ole tarkkaan määritelty.


title: Gifun prefektuuri

text: Pohjoiselle Hidan alueelle luonteenomaisia ovat korkeat vuoret, joista osa kuuluu Japanin Alppeihin. Eteläinen Minon alue kuuluu suurimmaksi osaksi hedelmälliseen ja laajaan Nōbin tasankoon. Valtaosa prefektuurin väestöstä asuu eteläosassa lähellä virallista suurkaupunkia Nagoyaa.


title: Gifun prefektuuri

text: Vuoristoiseen Hidan alueeseen kuuluvat sekä Hidavuoret, joita kutsutaan "pohjoisalpeiksi", että Kisovuoret, jotka tunnetaan "keskialppeina". Ryōhakuvuoret sijaitsevat myös Hidan alueella. Muita merkittäviä vuorijonoja ovat Ibukivuoret ja Yōrōvuoret.


title: Gifun prefektuuri

text: Suurin osa Minon alueesta sijaitsee Kison kolmen joen eli Ibin, Kison ja Nagaran tulvatasangolla. Jokien lähteet ovat Naganon prefektuurissa, ja ne virtaavat lopulta Aichin ja Mien prefektuurien kautta Isenlahteen. Muita merkittäviä jokia Gifun alueella ovat Jinzū, Takahara, Shō, Shōnai, Yahagi ja Itoshiro.


title: Gifun prefektuuri

text: Koska Minon aluetta ympäröivät matalat vuoret, lämpötila vaihtelee huomattavasti eri vuodenaikoina. Talvet ovat kylmiä ja kesät kuumia. Esimerkiksi itäisessä Tajimin kaupungissa mitataan yleensä koko Japanin kuumimmat lämpötilat, ja 16. elokuuta 2007 Japanin historian kuumin lämpötila mitattiin juuri Tajimissa, jossa elohopea kohosi 40,9 celsiusasteeseen. Kesät ovat kuumia, koska rantaviivattomalle alueelle muodostuu lämpösaareke, ja tilannetta pahentaa kuuma ja kuiva Ibukivuorten yli Kansain alueelta puhaltava föhn-tuuli. Korkeampi Hidan alue on yleensä viileämpi kuin Mino, vaikka sielläkin mitataan joskus äärimmäisen korkeita lämpötiloja. Takayaman kaupunkiin kuuluva Shōkawa sijaitsee vuorilla ja sitä on sijaintinsa vuoksi kutsuttu Honshūn kylmimmäksi asutetuksi paikaksi.


title: Gifun prefektuuri

text: Gifun talouteen kuuluu useita perinteisiä elinkeinoja, kuten maatalous ja paperinvalmistus, mutta nykyään sitä hallitsee Nagoyan alueelta Gifuun levinnyt moderni teollisuus, kuten auto- ja lentokoneteollisuus. Prefektuurissa on kuitenkin myös suuri määrä pienten komponenttien kuten hienomekaniikan, muottien ja muovien valmistajia.


title: Gifun prefektuuri

text: Minon alue on ollut pitkään tunnettu korkealaatuisesta "Mino washi" -paperistaan, joka on vahvempaa ja ohuempaa kun suurin osa muusta Japanissa valmistetusta paperista. Japanin armeija käytti sitä toisen maailmansodan aikana. Paperiteollisuuteen kuuluvat myös Gifu-paperilyhtyjen ja Gifu-sateenvarjojen valmistus prefektuurin pääkaupungissa. Muita perinteisiä prefektuurin alueella valmistettavia esineitä ovat "Mino-yaki"-keramiikka (Tajimissa, Tokissa ja Mizunamissa), ruokailuvälineet (Sekissä) ja lakkatyöt (Takayamassa).


title: Gifun prefektuuri

text: Koska Gifun alueella on laajoja, maanviljelykelpoisia tasankoja, maatalous on myös merkittävä elinkeino. Lisäksi pohjoisen metsistä saadaan puuta puuesineitä (kuten merimetsokalastukseen tarkoitettuja veneitä) varten. Kirkasvetisiä jokia käytetään saken valmistukseen.


title: Gifun prefektuuri

text: Kakamigaharalla on nykyisin merkittävä asema prefektuurin teollisuudessa. Kaupungissa sijaitsevat Kawasakin ja Mitsubishin suuret lentokoneteollisuusyksiköt sekä lisäksi useita metalliteollisuuden ja valmistustekniikan yrityksiä.


title: Gifun prefektuuri

text: Informaatioteknologia on myös saanut jalansijaa: Softopia Japan sijaitsee Ōgakissa ja VR Techno Japan Kakamigaharassa. Myös pääkaupunki Gifu Ōgakin ja Kakamigaharan välissä on tehnyt töitä IT-alan vahvistamiseksi.


title: Gifun prefektuuri

text: Prefektuurissa on useita suosittuja matkailunähtävyyksiä. Suosituimmat kohteet ovat Gifun kaupunki, Gero, Shirakawa ja Takayama. Gifu tunnetaan merimetsokalastuksesta, jolla on yli 1 300 vuoden pituinen historia, ja Oda Nobunagan ja Saitō Dōsanin pitkäaikaisesta oleskelusta kaupungissa. Gero tunnetaan rentouttavista kuumista lähteistään, jotka houkuttelevat kaupunkiin turisteja ympäri vuoden. Shirakawan historialliset kylät ovat Unescon maailmanperintökohde. Takayama on kuuluisa perinteisestä arkkitehtuuristaan ja kaupunkia kutsutaan usein "pieneksi Kiotoksi".


title: Gifun prefektuuri

text: Gifussa on järjestetty myös useita kansainvälisiä tapahtumia. Gifun kaupungissa sijaitsee suuri World Event and Convention Complex Gifu. Vuoden 2005 soudun maailmanmestaruuskilpailut pidettiin Kaizussa.


title: Gifun prefektuuri

text: Kamiokan alueella Hidan kaupungissa sijaitsevat Super-Kamiokanden ja KamLANDin koelaitokset, neutriino- ja antrineutriinoilmaisimet. Super-K sijaitsee tuhannen metrin syvyydessä Mozumin kaivoksessa ja etsii neutriinoja yläilmakehästä, auringosta ja supernovista.


title: Gifun prefektuuri

text: 1. syyskuuta 2007 Gifun prefektuurin väkiluku oli 2 101 969. Arviolta 1,8 miljoonaa henkeä asui suurkaupungeissa ("shi") ja loput kaupungeissa ("machi") ja kylissä. Miehiä prefektuurin väestöstä oli 48,4 prosenttia, naisia 51,6 prosenttia. 14,4 prosenttia asukkaista on 14-vuotiaita tai nuorempia ja 22,1 prosenttia 65-vuotiaita tai vanhempia.


title: Gifun prefektuuri

text: Japanin väestönlaskennan mukaan maan väestön keskipiste sijaitsee Gifun prefektuurissa. Vuonna 2000 se sijoitettiin Mugin entiseen kaupunkiin, joka on myöhemmin yhdistynyt Sekiin. Viimeisimmässä vuoden 2005 väestönlaskennassa se oli siirtynyt hieman itään päin mutta sijaitsi edelleen Gifussa.


title: Gifun prefektuuri

text:
Gifun prefektuurissa on 21 suurkaupunkia ("shi"):
Kaupungit ("machi") ja kylät piirikunnittain:


title: Stacie Orrico

text: Stacie Joy Orrico (s. 3. maaliskuuta 1986, Seattle, Washington) on yhdysvaltalainen pop/R&B -laulaja.


title: Stacie Orrico

text: Orricolla on italialaisia ja saksalaisia sukujuuria. Hän kiinnostui musiikista, erityisesti R&B:stä ja soulista, jo nuorella iällä. Hän sanoitti ensimmäisen kappaleensa 6-vuotiaana sekä opetteli soittamaan pianoa. Vaikutteita Orrico sai Ella Fitzgeraldilta, Whitney Houstonilta ja Lauryn Hilliltä.


title: Stacie Orrico

text:
12-vuotiaana Orrico osallistui Coloradossa järjestettävään kilpailuun, jossa haettiin uusia lahjakkuuksia. Orrico voitti ja sai levytyssopimuksen.
Debyyttialbuminsa, "Genuine", hän julkaisi 14 vuoden ikäisenä ja se myi kultaa sekä sisälsi kaksi listaykköstä.


title: Stacie Orrico

text: Orricon toinen pitkäsoitto, "Stacie Orrico", julkaistiin vuonna 2003. Se menestyi myös Yhdysvaltojen ulkopuolella, kun hitit "Stuck" ja "(There's Gotta Be) More to Life" tekivät Orricon maailmanlaajuisesti tunnetuksi.


title: Stacie Orrico

text: Kolmas albumi, "Beautiful Awakening", julkaistiin elokuussa 2006. Levyltä on julkaistu singlet "I'm Not Missing You" ja "So Simple".


title: Stacie Orrico

text: Orricon on sanottu tehneen yhteistyötä muun muassa tuottaja-lauluntekijä Toby Gadin kanssa tulevaa albumiaan varten. Video, jossa Stacie nauhoittaa studiossa vielä nimeämätöntä kappalettaan, on julkaistu YouTube-sivustolla maaliskuussa 2009 ja kyseinen kappale tulee ilmeisesti hänen uudelle albumilleen. Albumi julkaistaan joko vuoden 2010 puolivälissä tai loppupuolella.


title: Storsjön

text: Storsjön on Ruotsin viidenneksi suurin järvi. Se sijaitsee Jämtlandissa ja on suurimmalta syvyydeltään 74 metriä. Järven pinta-ala on 464 neliökilometriä.


title: Storsjön

text: Storsjön suurin saari on Frösön. Järven itäisellä rannikolla sijaitsee Östersund. Järvessä on tehty väitettyjä havaintoja Loch Nessin hirviön kaltaisesta olennosta, jota kutsutaan nimillä Storsie ja Storsjöodjuret. Siitä ei kuitenkaan ole saatu todisteita.


title: Tartu Mikkiin

text:
Tartu Mikkiin on vuosina 2006–2015 esitetty Yle TV2 -kanavalla musiikkiviihdeohjelma, jonka tuotti yhteistyössä FremantleMedia Finland ja Yle Viihde. Ohjelmaa esitettiin perjantai-iltaisin klo 21 alkaen.
Ohjelma perustuu tanskalaiseen "Grib Mikrofonen" -formaattiin, jossa laulajavieraat arvailevat ja esittävät lauluja inserttien perusteella. Niissä kuullaan tunnetuista kappaleista pelkkä laulu tavallisten suomalaisten ihmisten esittäminä, joita kuvataan eri paikoissa ympäri Suomea. Inserttien laulajat saavat musiikin karaokelevyltä kuulokkeisiin ja näkevät sanat edessään ruudulta. Osa laulajista kutsutaan myös vieraiksi studioyleisöön. Suomalaisen formaatin ensimmäinen osa esitettiin 1. syyskuuta 2006.


title: Tartu Mikkiin

text: Ohjelmaa juontaa Sami Hintsanen. Houseyhtyeessä soittavat Teemu Broman (basso), Saku Mattila (kitara), Okke Komulainen (koskettimet) ja Tomi Hyttinen (rummut) sekä Eeva Kontu (piano, saksofoni, huilu), joka toimii myös kapellimestarina.


title: Tartu Mikkiin

text: Vuosina 2006-2012 ohjelman alkuperäisessä bändissä soittivat Mikko Mäkinen (koskettimet, kapellimestari), Ville Nurmi (kitara), Anssi Växby (basso) ja Risto Niinikoski (rummut).


title: Tartu Mikkiin

text: Ohjelma on palkittu Kultaisella Venlalla 2011.


title: Tartu Mikkiin

text: Lokakuussa 2014 ilmoitettiin että ohjelma päättyy tammikuussa 2015. Ohjelman viimeinen lähetys esitettiin 2. tammikuuta 2015.


title: Bolmen

text: Bolmen on 184 km² kokoinen järvi Ruotsin Smålandissa. Se on maansa järvistä kymmenenneksi suurin ja sijaitsee noin 80 kilometriä Jönköpingistä etelään.


title: Bolmen

text: Bolmenissa sijaitsee useita saaria, joista suurin on Bolmsö. Järvi on suurimmalta syvyydeltään 37 metriä syvä.


title: Yläislannin kieli

text: Yläislannin kieli (Háfrónska) on keinotekoinen kieli, jonka on luonut belgialainen Jozef Braekmans. Hänen tavoitteenaan oli poistaa lainasanat modernista islannin kielestä. Kielen kehittäjä kuvaa yläislannin sanastoa ""ultrapuristiseksi"" kokoelmaksi olemassa olevia islanninkielisiä sekä Braekmansin itsensä luomia neologismeja. Yläislannilla ei ole Islannissa virallista asemaa ja se on lähinnä yhteinen projekti pienelle joukolle henkilöitä, joita kutsutaan nimellä "nýyrðaskáld". Harrastajien tarkoituksena on luoda islannin muoto, jossa ei ole lainkaan ulkopuolisia vaikutteita. Kieli on saavuttanut jonkun verran huomiota ja julkisuutta Islannissa.


title: Yläislannin kieli

text: Kieli nimettiin uusnorjan (nynorsk) pohjalta kehitetyn, konservatiivisen ylänorjan (høgnorsk) kielen mukaan. Kielen nimen toinen osa, ""frónska"", on johdettu sanasta ""frón"", joka on runoudessa Islannin nimi. Edda-runossa frón on yksi maapalloon viittaavista nimistä. Braekmans mainitsi nimen ensimmäisen kerran is.islenska-uutisryhmässä 23. marraskuuta 2003. Ennen sitä hän käytti kehittämästään kielestä nimiä ""frónska"" tai ""hyperislanti"".


title: Yläislannin kieli

text: Yläislannin keskeinen periaate on "málgjörhreinsun" (ultrapurismi), joka on lingvistisen purismin äärimmäisin muoto. Tämäkin termi on Braekmansin kehittämä. Termillä pyritään kuvaamaan ajatusta siitä, että kaikkea puhetta voidaan tutkia puristiselta kannalta, mukaan lukien erisnimiä, maantieteellisiä nimiä tai kemikaalien nimiä. Braekmansin mukaan ultrapurismin ensiaskeleet otti jo 1800-luvulla neologistinen ryhmä Fjölnismenn. Heidän Skírnir-julkaisussaan muun muassa erisnimet Robert Peel ja John Russell käännettiin muotoon Hróbjartur Píll ja Jón Hrísill. Myös maantieteelliset nimet käännettiin: Góðviðra (Buenos Aires), Sigurborg (Kairo) sekä Slettumannaland (Puola). Nykypäivän Islannin kielipolitiikasta poiketen yläislannin kehittäjien tärkeimpänä tavoitteena on poistaa latinismit ja germanismit kielestä.


title: Yläislannin kieli

text: Projekti on saanut jonkun verran huomiota Islannissa. Kieltä on käsitelty islantilaisessa lehdistössä. DV-lehdessä oli Braekmansin koko sivun haastattelu vuonna 1999. Projektia käsiteltiin lyhyesti marraskuussa 2005 Islannin television Stöð 2 -kanavalla. Islantilaisella Rás 2 -radiokanavalla on viikoittainen ohjelma, jossa esitellään epätavallisia islannin sanoja. Ohjelmassa on silloin tällöin esitelty myös yläislannin sanoja eräänlaisen arvauspelin muodossa.


title: Chietin maakunta

text: Chietin maakunta () on maakunta Abruzzon alueella Keski-Italiassa.


title: Chietin maakunta

text: Chietin maakunnan pinta-ala on 2 588 km² ja asukasluku oli 387 120 vuoden 2017 lopussa. Chietin maakunnassa on yhteensä 104 kuntaa, ja sen pääkaupunki on Chieti.


title: Chietin maakunta

text: Chietin maakunta rajoittuu Abruzzon alueella sijaitseviin L’Aquilan ja Pescaran maakuntiin ja Molisen alueella sijaitseviin Isernian ja Campobasson maakuntiin sekä Adrianmereen.


title: Chietin maakunta

text: Chieti tunnettiin jo antiikin Roomassa nimellä Teana.


title: Ravintola Kuappi

text: Ravintola Kuappi on iisalmelainen olutravintola. Guinnessin ennätysten kirjan mukaan se on maailman pienin olemassa oleva ravintola. Ravintolan pinta-ala on 8 neliömetriä ja ravintolasalin 3,6 neliötä.


title: Ravintola Kuappi

text: Kuappi avattiin vuonna 1907 VR:n taukotuvaksi. Se tunnettiin pitkään nimellä Korkki. Ravintolaa isännöi nykyisin Jarmo Mäkäräinen. Sisällä on baaritiski, televisio, yksi kahden hengen pöytä ja WC. A-oikeuksilla varustetussa ravintolasalissa saa olla korkeintaan kaksi asiakasta tarjoilijan lisäksi. Ulkona on myös pieni terassi.


title: Sassari

text: Sassari on kaupunki Sassarin maakunnassa Italiassa, Sardinian saaren pohjoisosassa. Se on väkiluvultaan Sardinian toiseksi suurin kaupunki ja yksi saaren vanhimmista. Kaupungissa on vajaat 130 000 asukasta ja sen pinta-ala on 547 neliökilometriä.


title: Sassari

text: Sassarin perustivat todennäköisesti aikaisella keskiajalla roomalaisen "Turris Lybisonis" -satamakaupungin (nykyinen Porto Torres) asukkaat, jotka hakivat suojaa sisämaasta saraseenien hyökkäyksiltä. Vanhin maininta "Tathari"-nimisestä kylästä on vuodelta 1113.


title: Sassari

text: Kaupungin tärkeimpiä nähtävyyksiä ovat vanhankaupungin ja sen muurien jäänteiden lisäksi Sassarin tuomiokirkko, vuonna 1606 rakennettu "Fontana del Rosello" -suihkulähde, aikaista gotiikkaa edustava "Santa Maria di Bètlemin" kirkko 1200-luvulta, "San Pietro in Silkin" kirkko ja herttuan palatsi, nykyinen kaupungintalo. Sassarin pääkatu on "Corso Vittorio Emanuele", joka kulkee vanhankaupungin läpi. Kaupungissa on Sardinian vanhin, vuonna 1562 perustettu yliopisto, joka on tunnettu erityisesti oikeustieteellisestä opetuksestaan.


title: Rakkaus veitsenterällä

text: Rakkaus veitsenterällä ("The Year of Living Dangerously") on Peter Weirin ohjaama australialainen elokuva, joka perustuu Christopher Kochin romaaniin. Elokuvakäsikirjoituksen muokkasivat Weir, Koch ja David Williamson.


title: Rakkaus veitsenterällä

text: Elokuva kertoo monimutkaisen psykologisen juonen, joka tapahtuu Indonesiassa presidentti Sukarnon vallastasyöksymisen aikaan. Se seuraa joukkoa maastakarkotettuja toimittajia Indonesian vallankaappausyrityksen aikana 30. syyskuuta 1965 ja sitä ennen. Elokuva oli kielletty Indonesiassa aina vuoteen 1999.


title: Rakkaus veitsenterällä

text: Mel Gibson esittää elokuvassa australialaista toimittajaa, Sigourney Weaver Britannian lähetystön virkamiestä ja Linda Hunt Gibsonin paikallista yhteyshenkilöä, miespuolista valokuvaajaa.


title: Rakkaus veitsenterällä

text: Hunt voitti roolisuorituksestaan Oscarin parhaasta naissivuosasta ja oli ehdolla Golden Globen saajaksi. Hän on ainoa Oscar-voittaja, joka on saanut palkinnon näyttelemällä vastakkaista sukupuolta. Australian elokuvainstituutin vuosittaisessa AFI-palkintogaalassa "Rakkaus veitsenterällä" oli ehdolla 13 palkintokategoriassa, mutta sai niistä vain yhden, kun Huntille myönnettiin palkinto parhaasta naissivuosasta.


title: Rakkaus veitsenterällä

text: "Chicago Sun-Timesin" Roger Ebert antoi ensi-iltakritiikissään elokuvalle täydet neljä tähteä ja piti sitä uskottavuudessaan yhtenä onnistuneimmista eksoottiseen tapahtumapaikkaan sijoittuvista elokuvista. Hän kehui etenkin Linda Huntin mutta myös Gibsonin ja Sigourney Weaverin roolitöitä.


title: Rakkaus veitsenterällä

text: Aikalaiskritiikki Suomessa oli melko nihkeää. Kymmenestä suomalaisesta ensi-iltakriitikosta yksi antoi elokuvalle kolme tähteä, viisi arvostelijaa kaksi tähteä ja kolme yhden tähden, keskiarvona 1,78 tähteä neljästä.


title: Rakkaus veitsenterällä

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: André Comte-Sponville

text: André Comte-Sponville (s. 1952 Pariisi) on ranskalainen filosofi. Hän on opiskellut École Normale Supérieuressa. Comte-Sponville on toimittanut akateemisia julkaisuja ja julkaissut useita tutkimuksia. Laajemman yleisön tietoisuuteen hän tuli vuonna 1995 ilmestyneellä teoksella "Pieni kirja suurista hyveistä", joka sai Ranskan Akatemian La Bruyère -palkinnon ja on käännetty lukuisille kielille.


title: André Comte-Sponville

text: Comte-Sponville on isännöinyt filosofian konferensseja Pariisin Panthéon-Sorbonnen yliopistossa. Hän on belgialaisen Mons-Hainautin yliopiston kunniatohtori.


title: Márkos Kyprianoú

text: Márkos Kyprianoú (, s. 22. tammikuuta 1960 Limassol) on kyproslainen poliitikko, joka toimi vuosina 2008–2011 maansa ulkoministerinä. Ennen ulkoministeriyttä hän toimi Euroopan unionin komission jäsenenä. Hänen isänsä Spýros Kyprianoú toimi Kyproksen presidenttinä.


title: Márkos Kyprianoú

text: Kyprianoú opiskeli Ateenan yliopiston oikeustieteellisessä tiedekunnassa oikeustiedettä ja suoritti oikeustieteen ylemmän korkeakoulututkinnan Cambridgen yliopiston Trinity Collegessa. Siellä hän erikoistui kansainväliseen oikeuteen ja vero-oikeuteen. Kyprianoú jatkoi opiskelua oikeustieteellissä tiedekunnassa Harvardin yliopistossa ja suoritti oikeustieteen kandidaatin tutkinnon yhtiö- ja vero-oikeuteen erikoistuen.


title: Márkos Kyprianoú

text: Sen jälkeen Kyprianoú toimi harjoittelijana ihmisoikeuksien johtokomiteassa Euroopan neuvostossa ja oli Cambridgen yliopistossa kansainvälisen oikeuden tutkijana. Hän toimii Yhdysvaltojen asianajajaliiton ulkojäsenenä sekä Kyproksen Punaisen Ristin, Harvardin yliopiston oikeustieteellisen tiedekunnan Euroopan tiedekuntajärjestön ja kansainvälisen asianajajaliiton jäsenenä.


title: Márkos Kyprianoú

text: Hän oli Nikosian kaupunginvaltuutettuna 1986–1991 ja ollut demokraattisen puolueen keskuskomitean jäsenenä vuodesta 1986 lähtien. Lisäksi hän on ollut puolueen poliittisen komitean jäsen vuodesta 1990 ja toiminut saman puolueen toimeenpanevan elimen jäsenenä 1993–1998 ja 2001.


title: Márkos Kyprianoú

text: Hänet valittiin edustajainhuoneeseen demokraattisen puolueen ehdokkaana vuonna 1991 parlamenttivaaleissa ja uudestaan vuonna 1996. Kyprianoú valittiin kolmannen kerran vuonna 2001 ja hoiti tehtäviään kunnes erosi ja otti vastaan valtiovarainministerin paikan. Kyprianoú oli edustajainhuoneen valtiovarain- ja talousarviovaliokunnan puheenjohtaja vuosina 1999–2003.


title: Márkos Kyprianoú

text: Valtiovarainministerin virkaa Kyprianoú hoiti maaliskuusta 2003 vuoden 2004 huhtikuuhun asti, minkä jälkeen hän aloitti Euroopan komission jäsenenä 1. toukokuuta 2004. Aluksi hän oli Prodin komissiossa komission rahoituksen suunnittelusta ja talousarviosta vastaava komissaari. 22. marraskuuta samana vuonna hän aloitti Barroson komissiossa vastuualueenaan terveys- ja kuluttajansuoja-asiat. 1. tammikuuta 2007 kuluttajansuoja-asiat siirtyivät Bulgarian komissaarille Meglena Kunevalle.


title: Márkos Kyprianoú

text: Kyprianoú oli Euroopan komission jäsen maaliskuuhun 2008 asti, jolloin hän aloitti maansa ulkoministerinä. Androúlla Vasileíou seurasi häntä Euroopan komission terveyskomissaarina.


title: Masurkka

text: Masurkka on puolalaisperäinen kansantanssi, jonka tahtilaji on 3/4. Nimensä masurkka on saanut puolalaisen Masovian alueen mukaan, josta on myös johdettu Masurian alueen nimi. Tavallisimmassa versiossa vuorottelevat eteenpäin liikkuva potkumasurkka ja polkkaa muistuttava pyörivä "polkkamasurkka" tai "vanha valssi" eli juoksuvalssi, jota sanotaan myös valssimasurkaksi. Masurkka on yksi Suomen vanhimmista paritansseista, jota on tanssittu ainakin 1800-luvulta alkaen.


title: Masurkka

text: Masurkan askelikko on polkkaa helpompi, ja usein polkkaa opeteltaessa harjoitellaankin ensin masurkkaa (polkkamasurkkaa). Masurkan askel on rauhallinen. Polkkamasurkan askel on sama kuin polkan, mutta eri rytmissä: polkassa on tahtia kohti neljä iskua, masurkassa vain kolme.


title: Masurkka

text: Alkuasento on vierekkäin, käsikädessä, kädet hartioiden korkeudella. Kun ajattelee masurkkasäveltä neljäsäkeisenä,


title: Zoë Saldaña

text: Zoë Yadira Saldaña Nazario (s. 19. kesäkuuta 1978 Passaic, New Jersey, Yhdysvallat) on yhdysvaltalainen näyttelijä, joka tunnetaan parhaiten rooleistaan elokuvissa "Avatar," "Star Trek" ja "Guardians of the Galaxy".


title: Zoë Saldaña

text: Jo uransa alussa Saldaña näytteli merkittäviä sivuosia isoissa elokuvissa, kuten "" (2003) ja "Terminaali" (2004). Hän oli vuonna 2005 ehdolla Black Reel -palkinnon saajaksi parhaan naisnäyttelijän sarjassa ja Teen Choice -palkinnon saajaksi parhaan naisesiintyjätulokkaan sarjassa. Molemmat ehdokkuudet tulivat elokuvasta "Guess Who". Lisäksi hän oli ehdolla MTV Movie Awards -palkinnon saajaksi parhaasta elokuvasuudelmasta 2002.


title: Zoë Saldaña

text: Zoë Saldaña syntyi New Jerseyssä ja on vanhempiensa kolmesta tyttärestä keskimmäinen. Hänen isänsä Aridio Saldaña oli kotoisin Dominikaanisesta tasavallasta ja äitinsä Asalia Nazario taas Puerto Ricosta. Hänellä on myös haitilaisia ja libanonilaisia sukujuuria. Saldaña asui suurimman osan lapsuudestaan New Yorkissa Queensin Jackson Heightsissa. Hänen siskonsa ovat nimeltään Mariel ja Cisely. Zoën ollessa yhdeksänvuotias hänen isänsä kuoli auto-onnettomuudessa, jonka jälkeen hänen äitinsä muutti Dominikaaniseen tasavaltaan tyttäriensä kanssa. Siellä Saldaña alkoi opiskella tanssia ECOS Espacio de Danza Academyssa. Hän opiskeli useita eri lajeja, mutta kutsui balettia suurimmaksi intohimokseen. Saldaña ei kuitenkaan jalkojensa rakenteesta johtuen soveltunut balettitanssijaksi, ja hän oli myös ”liian ylpeä ja kunnianhimoinen balettikuoroon”.


title: Zoë Saldaña

text: Vuonna 1995 Saldaña alkoi esiintyä Brooklynissa toimineessa teatteriryhmässä nimeltä Faces. Ryhmän näytelmien tarkoitus oli välittää nuorisolle positiivisia viestejä liittyen muun muassa päihteidenkäyttöön ja seksuaalisuuteen. Saldaña alkoi myös näytellä New York Youth Theaterissa, joka johti hänen ensimmäiseen filmirooliinsa elokuvassa "Center Stage" vuonna 2000.


title: Zoë Saldaña

text: Ensimmäisen roolinsa Saldaña sai tv-sarjasta "Kova laki" vuonna 1999. Sen jälkeen hän on näytellyt merkittäviä osia elokuvissa kuten "Crossroads – tienristeyksessä" (2002), "" (2003), "Terminaali" (2004) ja "Guess Who" (2005).


title: Zoë Saldaña

text: Suuren luokan tähti Saldañasta tuli kahden vuonna 2009 ensi-iltansa saaneen elokuvan, "Star Trekin" ja "Avatarin" myötä. Ensin mainitussa hänen roolinsa oli avaruusakatemian kadetti Nyota Uhura. Saldañan kuuluisin rooli lienee kuitenkin alienmetsästäjätär Neytiri "Avatarissa", joka oli vuoden 2009 maailmanlaajuisesti katsotuin elokuva. Saldaña näytteli myös "Star Trekin" jatko-osissa "Star Trek Into Darkness" (2013) ja "Star Trek Beyond" (2016).


title: Zoë Saldaña

text: Vuonna 2014 Saldaña esiintyi Gamoran roolissa Marvelin avaruusaiheisessa supersankarielokuvassa "Guardians of the Galaxy" ja uudestaan sen jatko-osassa "Guardians of the Galaxy Vol. 2" vuonna 2017.


title: Zoë Saldaña

text: Saldaña seurusteli vuosia muotialan yrittäjän Keith Brittonin kanssa, mutta he erosivat vuonna 2011. Kesällä 2013 Saldaña meni naimisiin italialaisen taiteilijan Marco Peregon kanssa. Pariskunnalla on kolme lasta, marraskuussa 2014 syntyneet kaksospojat ja helmikuussa 2017 syntynyt kolmas poika.


title: Zoë Saldaña

text: Heinäkuussa 2016 Saldaña paljasti sairastavansa suvussa kulkevaa autoimmuunitautia, Hashimoton tyreoidiittia.


title: Crimson Moonlight

text: Crimson Moonlight on ruotsalainen extreme metal -yhtye, joka perustettiin vuonna 1997 Jönköpingissä. Yhtye on julkaissut 2 albumia, "The Covenant Progress" ja "Veil of Remembrance", kokoelma-albumin "Songs from the Archives" sekä 2 ep:tä, "Eternal Emperor" ja "In Depths of Dreams Unconscious". Yhtye aloitti soittamalla perinteistä black metalia, kehittyi esikois-ep:n myötä melodiseen black metaliin ja sittemmin blackened death metaliin.


title: Crimson Moonlight

text: Crimson Moonlight perustettiin kesällä 1997. Kokoonpanossa olivat aluksi laulaja Simon Rosén, rumpali Gustav Elowsson, kitaristi-kosketinsoittaja Petter Stenmarker, kitaristi Jonathan Jansson ja basisti Simon Lindh. Yhtyeen oli tarkoitus julkaista vain yhden demon verran karua black metalia ja lopettaa sen jälkeen. Demon nimeksi tuli "Glorification of the Master of Light". Crimson Moonlight kuitenkin jatkoi toimintaansa myöhemmin, ja yhtye äänitti omakustanne-ep:n "Eternal Emperor" vuonna 1998. Tyyliltään se on sinfonista black metalia.


title: Crimson Moonlight

text: Myöhemmin Crimson Moonlight kiinnitettiin ruotsalaiselle Rivel Records -levy-yhtiölle, ja yhtye alkoi työstää ensimmäistä studioalbumiaan. Toisen ruotsalaisen extreme metal -yhtyeen, Sanctifican, lopetettua sen jäsenistä Hubertus Liljegren siirtyi Crimson Moonlightin riveihin. Vuonna 2003 yhtye julkaisi albumin "The Covenant Progress", joka on musiikkityyliltään melodista black metalia. Yhtye teki pieniä konsertteja Pohjoismaissa sekä Keski-Euroopassa. Yhtye esiintyi Suomessa kahdesti vuonna 2003 Nokialla ja Keuruulla.


title: Crimson Moonlight

text: Vuoden 2004 lopulla yhtye äänitti toisen albuminsa "Veil of Remembrancen". Sillä yhtye lisäsi tyyliinsä vaikutteita death metalista. Jani Stefanovic oli mukana yhtyeessä albumin äänitysten aikana ja vaikutti musiikilliseen suuntaukseen. Albumi kuitenkin julkaistiin virallisesti tammikuun 26. vuonna 2005 vaikka sitä myytiin jo 4. joulukuuta 2004 alkaen. Samalla julkaistiin myös kokoelma-albumi "Songs from the Archives". Tukeakseen albumin myyntiä yhtye teki Euroopan kiertueen.


title: Crimson Moonlight

text: Vuonna 2006 Crimson Moonlightin sopimus Rivel Recordsilla päättyi ja yhtye kiinnitettiin ruotsalaiselle Endtime Productions -levy-yhtiölle. Samana vuonna rumpali Gustav Elowsson sai sponsorituet sellaisilta rumpuvalmistajayhtiöiltä kuin Sabian, Pearl, Remo ja Vic Firth. Crimson Moonlight teki Tour of Remembrance -kiertueen Yhdysvalloissa ja myi vastaäänitetyn "In Depths of Dreams Unconscious" ep:n esijulkaisua. Ep julkaistiin 1. helmikuuta 2007. Kesällä 2007 Crimson Moonlight esiintyi toisen kerran yhdysvaltalaisilla Cornerstone-festivaaleilla.


title: Crimson Moonlight

text: Crimson Moonlight oli mukana vuoden 2008 dokumenttielokuvassa "Light in Darkness - Nemesis Divina".


title: Crimson Moonlight

text: Loppuvuodesta 2011 yhtye ilmoitti Facebook-sivullaan työstävänsä kolmatta albumia.


title: James L. Brooks

text: James Lawrence Brooks (s. 9. toukokuuta 1940 Brooklyn, New York) on yhdysvaltalainen tuottaja, käsikirjoittaja ja elokuvaohjaaja.


title: James L. Brooks

text: Brooks tunnetaan parhaiten useiden televisiosarjojen, kuten "Simpsoneiden", tuottajana. Hänen tunnetuin elokuvansa on "Hellyyden ehdoilla", josta hän voitti kolme Oscar-palkintoa.


title: James L. Brooks

text: Brooks aloitti televisiouransa vuonna 1964 CBS:n uutisten kirjoittajana. Oltuaan hetken ABC:llä Grant Tinker palkkasi hänet CBS:lle yhdessä Allan Burnsin kanssa luomaan uutta sarjaa, josta tuli "The Mary Tyler Moore Show". Tästä tuli arvostelu- ja taloudellinen menestys, minkä seurauksena Brooks ja Burns olivat kehittämässä useita muitakin sarjoja: "Rhoda", "Taxi" ja "Lou Grant".


title: James L. Brooks

text: Vuonna 1978 Brooks alkoi työskennellä myös elokuvien parissa. Hän oli tuottamassa ja käsikirjoittamassa elokuvaa "Yritetään yhdessä, aloitetaan alusta". Brooksin ensimmäinen ohjaustyö oli Hellyyden ehdoilla, josta hän voitti kolme Oscaria: parhaan elokuvan (tuottajana), parhaan ohjauksen ja parhaan alkuperäisen käsikirjoituksen palkinnon. Brooks on ollut yhteensä ehdolla kahdeksaan Oscariin. Lisäksi hän on voittanut 17 Emmy-palkintoa tuottajana ja käsikirjoittajana sekä yhden Golden Globen.


title: James L. Brooks

text: Vuonna 1984 Brooks perusti oman tuotantoyhtiön Gracie Filmsin. Yhtiö on tuottanut televisiosarjoja "The Tracey Ullman Show", Simpsonit ja "The Critic". Sen merkittävämmät elokuvat ovat "Jerry Maguire – elämä on peliä" ja "Elämä on ihanaa".


title: Guitar Hero

text: Guitar Hero on Harmonixin kehittämä ja RedOctanen julkaisema musiikkipeli PlayStation 2:lle. Guitar Hero julkaistiin Pohjois-Amerikassa marraskuussa 2005 ja Euroopassa 7. huhtikuuta. Peli on ensimmäinen osa "Guitar Hero" -pelisarjaa.


title: Guitar Hero

text: Peliä pelataan Gibson SG, Gibson Explorer tai Gibson Les Paul -kitaraa muistuttavalla peliohjaimella. Pelissä pelaajan on tarkoitus painaa peliohjaimen nappuloita televisioruudulla näkyvien nuottien mukaisesti. "Guitar Hero" sisältää 30 coveria suosituista kitarakappaleista, sekä muutaman bonuskappaleen.


title: Guitar Hero

text: "Guitar Herosta" tuli yllätyshitti, joka sai kiitosta kriitikoilta ja voitti useita videopelialan palkintoja. Pelin suosion myötä sille on julkaistu myös useita jatko-osia, mutta valmistus lopetettiin 2010 hiipuneen suosion takia.


title: Guitar Hero

text: "Guitar Heron" pelaaminen muistuttaa muita musiikki- ja rytmipelejä, joissa pelaajan täytyy painaa peliohjaimen nappuloita peliruudulla vierivien nuottien mukaisesti ja samalla painaa kitaran näppäily painiketta ().


title: Guitar Hero

text: Perusmekaniikka perustuu Konamin "GuitarFreaks" -peliin.


title: Guitar Hero

text: "Guitar Herossa" pelaaja voi käyttää pelin mukana pakattua Gibson SG:tä muistuttavaa kitaraohjainta tai tavallista peliohjainta. Kitaraohjaimessa on viisi eriväristä nauhanappulaa, jotka sijaitsevat ohjaimen kaulaosassa. Ohjaimen rungossa on näppäilypalkki ja vibrakampi.


title: Guitar Hero

text: Peliohjaimena toimii punainen tai musta Gibson SG:n mallinen kitaraohjain, joiden kaulassa on viisi eriväristä näppäintä: vihreä, punainen, keltainen, sininen ja oranssi, jotka edustavat tavallisen kitaran kieliä. Ohjaimen rungossa on valkoinen pala, joka taas edustaa kielien näppäilyä. Näitä yhdessä käyttämällä pystyy soittamaan pelissä vastaan tulevia nuotteja. Pitkissä nuoteissa voi käyttää ”whammy baria”, joka toimii vibrakampena. Se toimii edestakaisin heiluttamalla. Pelissä voi käyttää myös ”hammer-oneja” ja ”pull-offeja”. Hammer-onit ja pull-offit toimivat sillä tavalla että ensin soitetaan yksi nuotti ja sen jälkeen tulevat nuotit ovat hammer-oneja, voi ne painaa pelkästään nappeja kaulassa. Ensimmäisessä Guitar Hero-osassa ne eivät toimi kovin hyvin, toisin kuin "Guitar Hero II":ssa ja .


title: Guitar Hero

text: Pelissä on 30 tavallista kappaletta ja 17 bonuskappaletta jotka tekevät yhteensä 47 kappaletta.


title: Guitar Hero

text: 1. Opening Licks


title: Guitar Hero

text: 2. Axe-Grinders


title: Guitar Hero

text: 3. Thrash And Burn


title: Guitar Hero

text: 4. Return of the Shred


title: Guitar Hero

text: 5. Fret-Burners


title: Guitar Hero

text: 6. Face-Melters


title: Guitar Hero

text:
Bonusraidat
"Guitar Hero" sai hyvän vastaanoton. IGN kehui pelin fantastista ääniraitaa ja hienoja oheislaiteitta. Myöhemmin he kommentoivat myös että mini-Gibson kitaraohjain ”on mikä tekee "Guitar Heron", ennemmin kuin rikkoo sen.” GameSpot oli samaa mieltä osoittaen, että "Guitar Herossa" on hyvä kitaraohjain, ”killer soundtrack” ja että se on mahdollisesti paras rytmipeli mitä on koskaan tehty. Monet arviot ylistivät pelin astettaista oppimista ja vaikeustasojen moniouolisuutta. "Play"-lehti sanoi, että peli ”antaa makuuhuoneen ilmakitaristeille mahdollisuuden elää heidän ’n’ roll fantasioitaan”. GameSpy kritisoi kappaleiden pituutta. Eurogamer sanoi, että kansainvälisien huippustarojen kappaleiden puuttuminen ja alkuperäisten kappaleiden poissaolo voi vaikuttaa kuluttajan päätökseen ostaa peli. Paremmalla kappalelistalla peli olisi heidän mielestään ollut paljon parempi.


title: Guitar Hero

text: Pian julkaisun jälkeen "Guitar Herosta" tuli odottamaton hittipeli. Se oli toiseksi myydyin PlayStation 2 -peli helmikuussa 2006 NPD Groupin mukaan. Pelin myynti nousi 45 miljoonaan dollariin vuonna 2005. Peli myi 1,53 miljoonaa kappaletta joulukuuhun 2007 mennessä. Pelin menestys nosti sen miljardiluokan "Guitar Hero" merkiksi, sisältäen neljä jatko-osaa seitsemännen sukupolven konsolille, seitsemän laajennusosaa, mobiilipelin, ja kannettavan Nintendo DS -version. Harmonix ei ole enää mukana kehityksessä, johtuen MTV:n kanssa tehdystä sopimuksesta. Harmonix on toiminut "Rock Bandin" kehittäjänä käyttäen samoja suunnitelmia kuin "Guitar Heron" kehitykseen.


title: Guitar Hero

text: Peli ja sen jatko-osat ovat saaneet monet aikuiset ja lapset opettelemaan oikean kitaran soittoa ja sen on katsottu olevan ”kulttuurillinen ilmiö”, jolla on merkittävää kulttuurillista vaikutusta. Vuoden 2009 loppuun mennessä, useat journalistit kuten Wired, G4TV, CNN, the "San Jose Mercury News", the "Toronto Star", "Inc.", "The Guardian", ja "Advertising Age", valinneet "Guitar Heron" olevan yksi vaikutusvaltaisimmista 2000-luvun ensimmäisen vuosikymmenen tuotteista, esimerkiksi vauhdittamalla artistien musiikkien myyntiä ja nostamalla interaktiivisien pelin suosiota.


title: Ujung Kulonin kansallispuisto

text: Ujung Kulonin kansallispuisto sijaitsee Indonesiassa Jaavan saaren länsikärjessä, Sundasalmella. Alueeseen kuuluu valtamereen työntyvä niemimaa, sekä Krakataun tulivuoren kraatteriin syntynyt saaristo sekä joukko muita pieniä saaria. Kansallispuiston pinta-ala on 1206 neliökilometriä, mistä 443 km² on merialuetta. Puistoon kuuluva niemimaa oli ihmisten asuttamaa vuoden 1883 tulivuorenpurkaukseen asti. Krakataun purkauduttua kylät tuhoutuivat. Ihmiset jotka eivät menehtyneet tulivuorenpurkauksen seurauksena jättivät asuinpaikkansa ja viidakko valtasi alueen.


title: Ujung Kulonin kansallispuisto

text: Kansallispuiston alueella elää suurin osa maailman jäljellä olevista jaavansarvikuonoista, 40-60 yksilöä. Puistossa on myös bantengeja ja harvinaisia apinalajeja. Viimeinen jaavantiikeri nähtiin alueella 1950-luvulla. Meren puolella on koralliriuttoja ja dugongeja eli merilehmiä. Ujung Kulonin kansallispuisto perustettiin vuonna 1980 ja vuonna 1991 siitä tuli UNESCOn maailmanperintökohde.


title: Olof Mellberg

text: Erik Olof Mellberg (s. 3. syyskuuta 1977 Gullspång, Ruotsi) on ruotsalainen jalkapalloilija, pelipaikaltaan puolustaja.


title: Olof Mellberg

text: Mellberg edusti urallaan muun muassa Serie A:n FC Juventusta, Englannin Valioliigan Aston Villaa, Degerfors IF:ää ja AIK:ta, espanjalaista Racing Santanderia sekä kesäkuusta 2009 kreikkalaista Olympiakosta.


title: Olof Mellberg

text: Mellberg pelasi Ruotsin maajoukkueessa 117 ottelua vuosina 2000–2012 ja teki niissä kahdeksan maalia. Hän on edustanut Ruotsia EM-kisoissa vuosina 2000 ja 2004 sekä MM-kisoissa vuosina 2002 ja 2006. Mellberg on toiminut myös Ruotsin kapteenina, mutta hän luopui tehtävästä vuoden 2006 MM-kisojen jälkeen.


title: Mjøsa

text: Mjøsa on Norjan suurin järvi. Se sijaitsee maan kaakkoisosassa Gudbrandsdalenissa Akershusin, Opplandin ja Hedmarkin alueilla. Järven pituus on 100 kilometriä ja pinta-ala 368 neliökilometriä. Järven pinta on 123 metriä merenpinnan yläpuolella. Vedenkorkeutta on säädelty useaan otteeseen vuosien mittaan. Suurin virallisesti mitattu syvyys on 449 metriä. Järvi on Norjan kolmanneksi syvin. Se laskee eteläpäästään Vorma-jokea Glomman kautta Oslonvuonoon.


title: Mjøsa

text: Järven suurin saari on Helgøya, joka samalla on suurin Norjan järvien saarista. Hamarin, Mjøsan ja Lillehammerin kaupungit sijaitsevat järven rannalla.


title: Mjøsa

text: Suurin Mjøsaan laskevista joista on Gudbrandsdalslågen. Joki on antanut norjankielisen nimen muikulle, alun perin "lågensild", nykyään "lagesild". Mjøsasta on pyydetty muikkua ammattimaisesti vuosittain 100-150tonnia, mutta kalastuksen taloudellinen merkitys on hiipumassa. Järven muu kalasto on tyypillistä Pohjoismaille.


title: Mjøsa

text: 1940-luvulla järven vesi oli erittäin sameaa, ja 1960-luvun lopulla viherlevät olivat paha ongelma. 1970-luvulle tultaessa ongelmat olivat pienentyneet, ja niistä ajoista fosforipäästöt ovat vähentyneet, ja järven tila on kohentunut huomattavasti. Parhaimmillaan 2000-luvun alussa veden näkösyvyys oli jopa 12 metriä. Se on huonontunut jälleen 2010-luvulla, osasyynä lienevät rankkasateiden järveen huuhtovat ravinteet vuosina 2011, 2013 ja 2014.


title: Prinsessa Julianan lentoasema

text: Princess Julianan lentoasema on Saint-Martinin saaren kansainvälinen lentoasema. Sen kiitotie on nykymittakaavassa erittäin lyhyt (2 180 m) ja suurin kone, joka sille on laskeutunut, on Boeing 747. Lentoasema on erityisen suosittu lentokonespottereiden keskuudessa, sillä aivan kiitotien päässä sijaitsee Maho Beach -uimaranta, jonka kaikki lentoasemalle laskeutuvat lentokoneet ylittävät vain noin 10–20 metrin korkeudelta. Hiekkaranta tunnetaan epävirallisella nimellä "Kerosene Beach" ("Keroseeniranta").


title: Prinsessa Julianan lentoasema

text: Lentoasema aloitti toimintansa sotilaslentokenttänä vuonna 1942, mutta se muutettiin siviilikäyttöön jo seuraavana vuonna.


title: Erik Edman

text: Erik Edman (s. 11. marraskuuta 1978) on ruotsalainen jalkapalloilija, pelipaikaltaan vasen laitapuolustaja. Uransa alussa ja lopussa hän edusti Helsingborgia mutta pelasi seuratasolla myös Saksassa, Alankomaissa, Englannissa ja Ranskassa.


title: Erik Edman

text: Edman aloitti pelaajauransa Helsingborgin joukkueessa 1994. Hän nousi 1990-luvun lopulla seuran avauskokoonpanoon ja siirtyi 1999 Italiaan Torinon joukkueeseen. Ura ulkomailla ei kuitenkaan auennut nuorelle ruotsalaispuolustajalle helposti. Hän jäi Torinossa vaille peliaikaa, eikä saksalaisseura Karlsruhessakaan tullut liikaa vastuuta. Vuonna 2001 Edman palasi kotimaahansa AIK:n joukkueeseen, josta ponnisti uudelleen ulkomaille.


title: Erik Edman

text: AIK:ssa Edman palasi jälleen pelaavaan kokoonpanoon ja pian hän siirtyikin SC Heerenveeniin. Samana vuonna 2001 hän debytoi myös Ruotsin maajoukkuepaidassa. Kolmen Alankomaissa vietetyn vuoden jälkeen Edman siirtyi kesällä 2004 Englannin Valioliigaan Tottenhamin joukkueeseen. Hän nousi nopeasti joukkueen avauskokoonpanoon ja muistetaan Spurs-kaudellaan myös huikeasta maalistaan Liverpoolia vastaan. Spursin hankittua korealaispuolustaja Lee Young-Pyon kesällä 2005, päätti Edman vaihtaa maisemaa.


title: Erik Edman

text: Ruotsalainen jatkoi uraansa Ranskan Ligue 1:ssä Stade Rennes'n joukkueessa. Ranskan vuodet olivat loukkaantumisten värittämiä, mutta kunnossa ollessaan Edman oli yleensä joukkueensa pelaavassa kokoonpanossa. Tammikuussa 2008 hän palasi Valioliigaan Wiganin ostettua hänet Rennes'stä 500 000 punnalla. Edmanin oli tarkoitus korvata Leighton Baines Wiganin takalinjoilla, mutta vakava polvivamma maaliskuussa 2008 päätti ruotsalaisen kauden ennen aikojaan. Loppukausi jäi sivuun, samoin EM-kisat 2008. Edman palasi pelikentille vasta tammikuussa 2009, mutta sen jälkeen peliaika Wiganissa on jäänyt vähälle Maynor Figueroan vietyä hänen paikkansa.


title: Erik Edman

text: Helmikuun alussa 2010 Edman allekirjoitti viisivuotisen sopimuksen Helsingborgin kanssa ja näin hän palaa seuraan 10 vuoden tauon jälkeen.


title: Erik Edman

text: Ruotsin maajoukkueessa Edman pelasi vuosina 2001–2009 yhteensä 57 ottelua ja teki yhden maalin. Hän on edustanut Ruotsia vuoden 2002 MM-kisoissa, vuoden 2004 EM-kisoissa sekä vuoden 2006 MM-kisoissa.


title: Erik Edman

text: Edman avioitui joulukuussa 2006 Hanna Kjellsonin kanssa. Pariskunnalla on syyskuussa 2005 syntynyt poika Elias sekä toukokuussa 2008 syntynyt tytär Nora.


title: Fermilab

text: Fermilab on vuonna 1967 toimintansa aloittanut yhdysvaltalainen hiukkaslaboratorio lähellä Chicagoa. Fermilabin hiukkaskiihdyttimen ympärysmitta on reilu kuusi kilometriä (Tevatron), ja se on toiseksi suurin maailmassa. (CERNin LHC on pidempi, 27 km, ja teholtaankin suurempi.) Vuonna 1995 siellä löydettiin top-kvarkki.


title: Fermilab

text: Tutkimuskeskuksen alkuperäinen nimi oli National Accelerator Laboratory, mutta vuonna 1974 se nimettiin uudelleen Enrico Fermin kunniaksi Fermilabiksi.


title: Fermilab

text: Fermilabin ensimmäinen johtaja oli Robert R. Wilson, joka osallistui aktiivisesti myös sen suunnitteluun. Hänen aloitteestaan keskusken maille ennallistettiin preeriaa jossa biisonilauma sai vaeltaa, alueelle sijoitettiin moderneja veistoksia ja itse päärakennus sai vaikutteita Ranskan Beauvaisin katedraalista.


title: Fermilab

text: Suurenergisiin kokeisiin Fermilabissa käytetään kiihdyttimiä ja törmäyttimiä, joissa hiukkassuihkut kiihdytetään lähes valonnopeuteen ja törmäytetään vastakkain. Fermilabin korkeaenergisin törmäytin on Tevatron. Suurin Fermilabissa saavutettu törmäytysenergia 1,96 TeV saadaan protoni–antiprotoni-törmäytyksessä. (LHC:ssä protoni–protoni-törmäytyksessä tullaan saavuttamaan 14 TeV energia.) Korkeaenergisten hiukkastörmäytyksien lisäksi Fermilabissa suoritetaan myös ns. kiinteän kohtion kokeita.


title: Fermilab

text: Fermilabissa kirjataan vuosittain noin miljoona neutriinotapahtumaa. Neutriinoja on vaikea havaita, koska ne vuorovaikuttavat aineen kanssa ani harvoin, siksi suurin osa neutriinoista jääkin havaitsematta. Vain neutriinoihin erikoistuneet kokeet havaitsevat niitä. Fermilabissa tutkitaan sekä taivaalta tulevia neutriinoita että tuotetaan keinotekoisesti neutriinosuihkuja. Fermilabin kaksi neutriinosuihkujen tuottamiseen erikoistunutta koetta ovat MiniBooNE ja MINOS, jotka kummatkin tutkivat neutriino-oskillaatiota, eli neutriinon muuttumista toiseksi neutriinoksi. Vuonna 2000 ensimmäistä kertaa suoraan havaittu taun neutriino löydettiin Fermilabissa.


title: Fermilab

text: Vuodesta 1985 toiminut Tevatron-hiukkaskiihdytin suljettiin 30.9.2011.


title: Hybrid Theory

text: Hybrid Theory on Linkin Park -yhtyeen esikoisalbumi, joka julkaistiin 24. lokakuuta 2000. Albumista tuli julkaisuvuotensa myydyin (ja vuoden 2001 viidenneksi myydyin) albumi Yhdysvalloissa ja se on 2000-luvun myydyin esikoisalbumi. Albumi on mainittu myös tyylilajinsa (ns. nu metal) myydyimmäksi julkaisuksi. Yhdysvalloissa albumi myi timanttia (yli 10 miljoonaa kappaletta) ja maailmanlaajuisesti sitä on myyty 24 miljoonaa kappaletta vuoteen 2009 mennessä, tehden siitä yhtyeen parhaiten myyneen ja vuosikymmenen toiseksi parhaiten myyneen albumin heti Beatlesin 1-albumin jälkeen.


title: Hybrid Theory

text: Suomessa albumi on myynyt triplaplatinaa (yli 62 500 kpl), ja se on yksi 2000-luvun myydyimmistä ulkomaisista albumeista. Suomen albumilistalle Hybrid Theory pääsi maaliskuussa 2001 ja oli siellä yhtämittaisesti 57 viikkoa maalis-huhtikuulle 2002, jonka jälkeen vielä yhden viikon. Paras sijoitus oli kesä-heinäkuun ja lokakuun neljäs sija, jolla albumi oli yhteensä viiden viikon ajan.


title: Hybrid Theory

text: Albumista julkaistiin myös erikoispainos, joka sisälsi seuraavat lisäkappaleet:


title: Hybrid Theory

text: Singlet on julkaistu albumin kappaleista "One Step Closer", "Crawling", "Papercut" ja "In the End".


title: Hybrid Theory

text: Alkuperäinen basisti Dave "Phoenix" Farrell toimi erilaisten sivuhankkeiden parissa levyä tehdessä, joten hänen tilalleen palkattiin useita basisteja soittamaan levyllä. Eräs näistä palkatuista basisteista, Scott Koziol, on nähtävissä "One Step Closer" -singlen musiikkivideolla.


title: Ceskoslovensky vlcak

text: Ceskoslovensky vlcak (myös tšekkoslovakiansusikoira, , ) on melko uusi koirarotu. Se syntyi Tšekkoslovakiassa vuonna 1955 suoritetussa kokeessa, jossa risteytettiin saksanpaimenkoira ja karpaattiensusi. Tavoitteena oli luoda rotu, jolla olisi molempien eläinten toivotut ominaisuudet. FCI hyväksyi rodun vasta vuonna 1989.


title: Ceskoslovensky vlcak

text: Ceskoslovensky vlcak muistuttaa sutta sekä rakenteeltaan että karvoitukseltaan. Säkäkorkeus on uroksilla vähintään 65 cm ja naarailla vähintään 60 cm; ylärajaa ei ole. Ruumiinrakenne on suorakulmainen: rungon pituuden suhde korkeuteen on 10:9. Turkin väri vaihtelee kellanharmaasta hopeanharmaaseen. Koiralla on vaalea maski ja musta kirsu. Karvapeite on suora, tiivis, paksu ja kaksikerroksinen.


title: Ceskoslovensky vlcak

text: Yleisvaikutelmaltaan rotu on hyvin voimakas, lihaksikas ja kestävä. Koiran pää on symmetrinen ja kiilamainen, korvat ovat pystyt ja kolmionmuotoiset. Meripihkanväriset silmät ovat susimaisesti hieman vinot. Häntä on riippuva, mutta nousee sirppimäiseksi jos koira on innostunut.


title: Ceskoslovensky vlcak

text: Rotu on luonteeltaan eloisa, peloton ja äärimmäisen aktiivinen. Koira on liikkeissään salamannopea ja kestävä. Sillä on voimakas laumavaisto. Vieraiden eläinten kohtaaminen voi sen sijaan muodostua ongelmalliseksi. Koira on pennusta lähtien totutettava erilaisiin ympäristöihin, ihmisiin ja esimerkiksi matkustamiseen, jotta pulmilta vältyttäisiin.


title: Ceskoslovensky vlcak

text: Ceskoslovensky vlcak on leikkisä ja oppivainen, kunhan se on itse motivoitunut harjoitteluun. Toistuvat, pitkäveteiset harjoitukset latistavat koiran mielenkiinnon. Koiralla on haukkumisen ohella monipuolinen ääntelyvarasto, ja se yrittääkin usein kommunikoida omistajansa kanssa muulla tavoin kuin haukkumalla. Rotu ei sovi kenelle tahansa, koska väärin koulutettuna koirasta voi kehittyä ongelmayksilö. Sen kasvattamista onkin rajoitettu tai se on kokonaan kielletty muutamissa maissa, esimerkiksi Norjassa.


title: Ceskoslovensky vlcak

text: Tšekkoslovakiassa päätettiin vuonna 1955 kokeilla saksanpaimenkoiran risteyttämistä paikallisten susien kanssa. Ajatuksen isä oli insinööri Karel Hartl, joka työskenteli kennelissä Libějovicessa. Saksanpaimenkoiran palvelusominaisuudet haluttiin yhdistää suden kestävyyteen vaikeissa olosuhteissa maan rajaseudulla, paksussa lumessa ja kovassa kylmyydessä. Ensimmäiset yritykset naarassuden astuttamiseksi valitulla saksanpaimenkoirauroksella eivät onnistuneet, mutta toisella kertaa onni oli myötä, ja ensimmäiset hybridipennut syntyivät vuonna 1958. Pentujen ominaisuuksia kuten sitkeyttä ja aktiivisuutta verrattiin yksityiskohtaisesti vanhempien vastaaviin, ja niitä risteytettiin jälleen saksanpaimenkoirien kanssa.


title: Ceskoslovensky vlcak

text: Vuonna 1965 kokeen päätyttyä rodun jalostusta päätettiin jatkaa. Koiria alettiin käyttää palveluskoirina armeijassa, ja rodun geenipoolia laajennettiin ottamalla jalostukseen mukaan uusia susia ja saksanpaimenkoiria. Näin saatiin aikaan muutama jalostuslinja. Viimeisen kerran suden ja saksanpaimenkoiran hybridipentuja syntyi vuonna 1983 (viides linja), tämän jälkeen jalostusta on jatkettu vain rodun sisällä. Vuonna 1982 ceskoslovensky vlcak nimettiin Tšekkoslovakian kansallisroduksi.


title: Ceskoslovensky vlcak

text: Yleisesti ottaen ceskoslovensky vlcakilla on samat sairaudet kuin muillakin koiraroduilla. Tästä kertovat maailmanlaajuiset tilastot.


title: Operaatio Cóndor

text: Operaatio Cóndor oli 1970-luvulla käynnistynyt CIA:n ajama epävirallinen poliittinen ja sotilaallinen ohjelma Etelä- ja Keski-Amerikassa, jonka tarkoituksena oli vasemmistolaisten liikkeiden johtajien ja aktiivien toiminnan tukahduttaminen sekä Yhdysvaltojen etuja palvelevien hallitusten tukeminen väkivaltaisin keinoin.


title: Teivo Teivainen

text: Teivo Teivainen (s. 21. syyskuuta 1965 Helsinki) on Helsingin yliopiston maailmanpolitiikan professori.


title: Teivo Teivainen

text: Teivainen väitteli valtiotieteen tohtoriksi Helsingin yliopistossa vuonna 2000, ja samana vuonna hänet nimitettiin kehitysmaatutkimuksen dosentiksi. Vuodesta 2003 alkaen hän on ollut perustamansa Program on Democracy and Global Transformation -ohjelman johtaja ja vieraileva professori San Marcosin yliopistossa Perussa. Suomen Akatemian tutkijana hän toimi vuosina 2001–2007. Teivainen nimitettiin vakinaiseksi professoriksi Helsingin yliopistoon vuonna 2006.


title: Teivo Teivainen

text:
Teivaisen ura on ollut kansainvälinen ja poikkitieteellinen. Kanadalaisessa Saint Mary's Universityssä Teivainen on hoitanut arvostettua kehitystutkimuksen Distinguished Visiting Professor -oppituolia ja Perussa hän on muiden tehtäviensä ohella toiminut vierailevana professorina katolisen yliopiston taloustieteen laitoksella. Jo vuonna 1988 hänet nimitettiin vierailevaksi tutkijaksi New Yorkin osavaltionyliopiston sosiologian laitokselle Binghamtoniin. Myöhemmin hän toimi vierailevana tutkijana saman yliopiston poikkitieteellisessä Fernand Braudel -keskuksessa.
Teivainen on toiminut kansainvälisten suhteiden tutkimuksen tärkeimmän tieteellisen järjestön International Studies Associationin johtokunnassa sekä sen International Political Economy Section -jaoston puheenjohtajana. Kalifornian yliopistossa Riversidessa Teivainen kuuluu maailmanjärjestelmätutkimusinstituutin kansainväliseen neuvostoon. Hän on kansainvälisen toimitusneuvoston jäsen tiedelehdissä Critical Sociology, International Sociology Reviews, Pensares y Quehaceres, International Dialogue: A Multidisciplinary Journal of World Affairs sekä Globalizations.


title: Teivo Teivainen

text: Vuonna 2006 Teivainen toimi Euroopan unionin vaalitarkkailumission varajohtajana Boliviassa. EU:n aiemmissa vaalitarkkailumissioissa hän oli toiminut oikeusasiantuntijana Ecuadorissa (2002) ja Nicaraguassa (2001). Lisäksi hän toimi Euroopan unionin normaalina kenttätarkkailijana Perun vaalien kahdella eri kierroksella vuonna 2001.


title: Teivo Teivainen

text: Etelä-Afrikassa Teivainen johti Suomen ulkoasiainministeriön demokratia- ja ihmisoikeusrahaston evaluaatioprojektia vuonna 1998. Hän on tehnyt ulkoasiainministeriölle erilaisia asiantuntijatehtäviä myös Nicaraguassa, Perussa ja Brasiliassa. Perun oikeusministeriössä hän toimi 2000-luvun alussa neuvonantajana, kun maahan perustettiin totuuskomissio. Suomen Ammattijärjestöjen Solidaarisuuskeskukselle Teivainen on arvioinut projekteja Kolumbiassa ja Dominikaanisessa tasavallassa. 1990-luvun alussa Teivainen koordinoi Helsingin yliopiston ylioppilaskunnan projektia El Salvadorissa.